text:
Castrevegliu
Castrevegliu (dìcciu ascì Castervëgio, intu dialettu d'Arbenga Castrevéggiu, Castrevéiju inta variante d'Èrli, Casterveiu inti dialetti da valà du Pennavaire, Cašteveiu ed Róca Barbena in garescìn, Castelveju in urmeàscu[4], Castelvecchio di Rocca Barbena in italian) a l'è ina cumüna da Ligüia cun 'na pupulasiun de 169 abitanti (dàtti agiurnài au 2011), c'a se tröva in Pruvinsa de Savuna.
Geugrafîa[modìfica | modìfica wikitèsto]
U l'è scituàu in t'a Pruvinsa de Savuna e u fa parte da valà du Neva, in t'e l'entrutêra d'Arbenga. U l'è survastàu da-a Rocca Barbena e u se tröva ascì vixin a a Còlla du Scravaiùn dunde se pö ancù vegghe a ca' cantuniêra. Castrevegliu u fa ascì parte di burghi ciü belli d'Italia.
Frasiui[modìfica | modìfica wikitèsto]
U g'ha poi trei frasiui: Vesérxe, Cascina d'Aiu (ciamà ascì Cascina d'Aggiu o d'Aiju, semplicemente "Agliu" lucalmènte) e u Gi(r)u de Löa, cun ste chi u teritôiu cumünâle u cröve 16,14 km2.
Stoia[modìfica | modìfica wikitèsto]
E urigini du primmu insediamèntu sun datae au I seculu cumme i ne dìxan i ritruvamènti inta frasiun da Cascina d'Agliu dunde se tröva ina necropoli rumâna. U burgu u l'è poi diventau feudu di Clavesana, ch'i l'han fundau e sviluppau u paîze dau XII seculu.
A partì dau XIV seculu[5] u cumènsa a pèrde impurtansa, pé a fundasiun, li vixin, du feudu de Sücca(r)éllu, ch'u divènta u növu séntru du marchesau e u sciôrbe ascì i pusedimènti de stu burgu li. Con u matrimôniu fra Enrico Del Carretto e Caterina Clavesana, figlia du marchese de Sücca(r)êllu, a rexidènsa di Del Carretto a divegne Castrevegliu.
Fra l'ànnu 1623 e u 1624[5] vegne cattàu da i Savoia che u pòrtan sutta au sò ducàu, fin au 1672 [5] quande, doppu in asédiu duraüu e truppe da Repübbrica de Zena e rîvan in t'a Valà du Neva, inglubandu cuscì quést'ürtima in ti territô(r)i pusedüi.
'Sti evénti i sun seguî fra l'âtru da 'n periudu dunde Sücca(r)ellu e Castrevegliu i cundivìddan a stéssa stôia; impurtànte ascì nu scurdâ (fra i vàri evènti) che intu 1746 gh'éa stàu in asediu di austru-piemuntexi, ligàu a a guèra de sucesiùn austriaca, chi i sercavan de sulevâ a pupulasiun du burgu cuntru a duminasiùn zeneze. Tòstu sinquant'agni doppu, in t'u nuvèmbre de l'ànnu 1795[5], püe u teritô(r)iu castreveglin u vegne interessàu da i fàtti de guèra fra a Fransa e Regnu de Sardegna (a l'epuca alléau cun l'Austria), dü(r)ante a Battaglia de Löa.
Cu'a duminasiùn fransese u teritô(r)iu du burgu u éntra a fà pàrte da u 2 dixembre 1797 in tu "Dipartimentu du Letimbru", cun capitâle Savùna a l'intèrnu da a Repübbrica Ligü(r)e, e da l'ànnu sucescìvu u vâ a fâ parte du III Cantun cu'a séde a Sücca(r)ellu; da u 1804 u 'sciòrbe ascì u municipiu de Vesérxe, istitüîu presedentemènte, intu 1797. Zà inglubàu diretamènte in t'u Primmu Impéu Fransese da u 1815 u pâssa sutta a pruvinsa d'Arbenga du Regnu de Sardegna, e da u 1861 u vâ a fâ parte de l'Italia ünia. Da l'8 avrì du 1863 u pîglia u nùmme atuâle, cun u suffissu "di Rocca Barbena", pé distìnguelu da e âtre cumüne cun u numme pa(r)éggiu.[6]
Fra u 1973 e u 2008 u l'ha fau parte da Comunitài muntàna Ingauna e, fin au 2011 de quella du Punente Savuneze.
Abitânti[modìfica | modìfica wikitèsto]
Evulusiùn demugrâfica[modìfica | modìfica wikitèsto]
Abitanti censìi[7]
Minu(r)ânse furèste[modìfica | modìfica wikitèsto]
Dându améntu a l' ISTAT, a-i de 31 dixembre du 2014, a Castrevegliu ghe sun 10 rexidenti furèsti.
Pôsti de interesse[modìfica | modìfica wikitèsto]
Castélli[modìfica | modìfica wikitèsto]
• Castellu da famiglia Clavesana, u l'è u castellu c'u dòmina u bùrgu, fàu custruî dai Clavesana atùrnu ai XI seculu, poi passàu in màn ai Del Carretto. Au mumentu u nu u l'è vixitãbile, ma u gh'è in senté, dìtu du "Castagnéu", c'u permette de ammi(r)â u panuàmma du paîze passàndu atùrnu au castéllu. Dau 1997 u l'è de prupietài da famiglia di del Conte, chi i se premü(r)an de restauràlu. L'edifissiu u l'è fra l'âtru culegàu a a lezenda du Bastiàn cuntrâ(r)iu.[8]
Architetüe religiûze[modìfica | modìfica wikitèsto]
A livellu religiûzu u teritô(r)iu de Castrevegliu u l'è spartîu in te 2 parôcchie, üna ch'a cröve u paîze (da 'Sunta) e l'àtra legà a a frasiùn de Vesérxe (dedicâ a a Madònna da Nêve).
• Gêxa paruchiale de N.S.Assunta in t'u burgu, cun l'ürtima restrütüasiùn rizalènte au XVII seculu, in stìle ba(r)òccu.
• Gêxa da Madonna da Nêve in ta frasiun de Veserxe, restau(r)â resenteménte, cun u presiùsu campanì c'u domina u paîze.[9]
• Santuâ(r)iu da Nostra Scignua de Grassie vixin au semite(r)iu, inisialmente dedicau a San Benârdu. Ancöi u prezènta ina strutüa a furma de cö presedüa da in pôrtegu picin.
• U(r)ãtôiu da Santa Maria Madaléna de u(r)igine tardu medievâle cu'u campanì a véa. L'internu u l'è sobriu e cü(r)au, e u raprezenta e furme du ba(r)occu lìgü(r)e.
• Capeletta de San Giuzeppe, (o ascì de San Giuxeppe, a segunda da prununsia) lungu u sentê de Ilaria, pé anda versu Sücca(r)êllu a l'è stâ edificâ in t'u 1700.
Architetüe sivìli[modìfica | modìfica wikitèsto]
• I Lãvaûi: sparsci pé u burgu se trövan diferenti trögli e funtanìn, antigamente duveài daa pupulasiùn lucâle pé lavâ i pànni e i lensöi, grassie a l'opera de restàuru di ürtimi ànni da parte da cumüna sti chi i sun ancù aù funsiunànti, e pe ciascün funtanìn i se pònan vegghe e tàrghe cun i nummi intu dialettu lucâle.
Ecunumîa[modìfica | modìfica wikitèsto]
Prevàlentemènte agricula (survatüttu cultivasiùn de u(r)ìve) e türistica grassie ascì a-a bandéa aranciun e a u ricunuscimentu de i Burghi ciü belli d'Italia.
Cultüa[modìfica | modìfica wikitèsto]
Dialettu Castreveglìn[modìfica | modìfica wikitèsto]
A Castervëgiu se pàrla in dialettu scimile a quélli di àtri paixi da valà du s-ciümme Neva, de stampu arbenganese, faxènte parte du gruppu ligü(r)e séntru ucidentâle.
Diferente peò rispettu a quella du burgu a l'è a parlâ d'Agliu, pé vixinànsa paragunàbile ciü a quelle d'Èrli e prinsipalmente du Praéttu. Carateristiche ciü particulâri e sun riscuntrabili inta varietài de Vesérxe, de tranxisiùn cun quella de Barestin.
Grafîa castreveglina[modìfica | modìfica wikitèsto]
In tentatîvu de cudificasiùn du dialéttu lucâle u l'è stàu purtàu avànti daa cumüna de Castrevegliu, scimile ascì a chela duveâ da Sirviu Riulfu pé a puexîa U Mâ, cun a diferensa de segnâ ascì e vucâli lungàe "atone", segnàe cun in unda surva, au pòstu de l'aséntu circunflessu, da inse(r)ì cun chele tòniche.
In t'a lette(r)atüa[modìfica | modìfica wikitèsto]
U burgu u l'è u prutagunista du rumansu Miracolo a Castelvecchio di Rocca Barbena de Ippolito Edmondo Ferrario, u cumpaîsce poi in t'u libbru noir Le albicocche de Cristina Rava e in te La seconda vita de M. P. Bracari. Ciü particulâre a prudusiùn de puexîe lucâli, scrìccie inta parlà castreveglina, cumme U Mâ, cumpuniméntu de Sirviu Riulfu Marengu (nasciüu in t'u 1940), inse(r)îa intu percursu lete(r)âiu pé i caruggi du burgu ciamâu "U Sentê da Puexîa", ch'u cumprende vârie âtre lìriche in Ligure ma ascì in italiàn.
Enugastrunumìa[modìfica | modìfica wikitèsto]
Tipicu de quéstu paìse i sun i raviöi de buràxe, u cuniggiu au steccadù e ascì i frisciöi de meglie.[10]
Feste e fê(r)e[modìfica | modìfica wikitèsto]
• Ù paîse di balocchi, cun i zöghi de 'na vôta pé i matétti e labu(r)atò(r)i vârri, u se tegne in culaburasiùn cun l'asusciasiun arbenganese di Figliöi di Caruggi (in arbenganese Fiöi di Caruggi), da lucâle pro-loco e ascì daa cumüna de Castrevegliu.
• Castagnâ in ùtubre, intu bùrgu cun e rustîe prepa(r)àe in sciü muméntu.
• Festa da 'Sunta, a se festezza ai 15 d'aùstu, a l'è a fèsta patrunàle du paîse.
• Paliu di âsi, festezàu antigamènte ai 15 d'austu.
Aministrasiùn[modìfica | modìfica wikitèsto]
Vie de Cumünicasiùn[modìfica | modìfica wikitèsto]
Castrevegliu u l'è culegau cun Barestin grasie a-a stradda pruvinsâle 44, cun Arbenga grasie a-a SP582 du Còlla de San Benârdu e cun Bardenèi pe a pruvinsâle 52 du Scravaiùn. Caminàndu pe u sentru se pò razunze u Castêllu de Sücca(r)èllu, passàndu pé u cuscì dìcciu "sentê de Ilaria", cun a biciclétta o a pê ascì.
Nòtte[modìfica | modìfica wikitèsto]
- ↑ Dàtu Istat - Pupulasiun rexidènte ai 31 de mazzu du 2020.
- ↑ Clascificaçion sismica (XLS), in sce protezionecivile.gov.it.
- ↑ Legge 26 agosto 1993, n. 412, alegòu A, Tabélla di graddi/giórno di Comùn pe Region e Provinsa (PDF), in sce efficienzaenergetica.acs.enea.it, 1 màrso 2011, p. 151. URL consultòu o 25 arvî 2012.
- ↑ Grafia du disiunàiu Italian-ulmioscu Ulmioscu-Italian
- ↑ 5,0 5,1 5,2 5,3 Enzo Bernardini, Borghi nel verde. Viaggio nell'entroterra della Riviera Ligure delle Palme, San Mauro (TO), Tipografia Stige, 2003.
- ↑ Regio decreto du 8 avrì 1863, in sce normattiva.it. URL consultòu o 14 màzzo 2021.
- ↑ Statìstiche I.Stat - ISTAT; URL consultàu o 28-12-2012.
- ↑ (IT) Castrevegliu e su sô castêllu, in sce lavocedigenova.it. URL consultòu o 21 zùgno 2021.
- ↑ (IT) A Vesérxe u restauru da paruchiàle, in sce ivg.it. URL consultòu o 21 zùgno 2021.
- ↑ Castervegliu, ün di burghi ciü belli d'Italia, in sce borghipiubelliditalia.it. URL consultòu o 14 màzzo 2021.
Âtri prugètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Castrevegliu


c: text/html

text:
Eugenolo
L'eugenolo (C10H12O2) o l'è un composto aromatico idrossilou, un guaiacolo con cadenna modificä. L'eugenolo, che o l'ha anche o nomme de 4-allil-2-metossifenolo o l'è un membro da classe chimica di allilbenzeni. Se tratta de un liquido öioso, squæxi incolore ò giâno cæo, che o vegne ricavou da di öî essensiali, specialmente da l'öio de ciou de ganöffeno e dä cannella. O l'è poco solübile in te l'ægua e ben solübile in ti solventi organici. O l'ha un odô piacevole, spesiou, scimile ao ciou de ganöffeno.
Descriçion[modìfica | modìfica wikitèsto]
L'eugenolo o l'è o prinçipio attivo maggiormente presente in te l'öio essensiale de ciou de ganöffeno, a-o quale o conferisce o profümmo caratteristico. Questo öio essensiale o se pö estrae dai bütti di sciôi, da-e föggie o dai rametti da cianta di cioi de ganöffeno.
.
Üsi moderni[modìfica | modìfica wikitèsto]
L'eugenolo o l'è döviou in profümeria, comme aroma, comme öio essensiale, e in meixinna comme antisettico e anestetico. O l'ea döviou comme base pe a produçion de isoeugenolo pe a scintesi da vanillina, ma oua a maggior parte de quella a l' è prodotta pe scintesi diretta. Combinou con l'òscido de Zinco l'eugenolo o forma un ciümento döviou in odontoiatria.
O vegne döviou contra o mä de denti e cômme carminativo. L'eugenolo o l'ha inoltre attivitæ disinfettante e leggere proprietæ anestetiche locali e anti-infiammatòie.
I derivæ de l'eugenolo son variamente döviæ pe fabbricä aromi e in prôfümmeria. Son inoltre presenti inte compozisioin de assorbenti di raggi UV, analgesici, antibiotici e antisettici. Son anche döviæ inta produçion de stabilizzatôi e antiossidanti pe plastica e gomma. O se dövia comme base per a scintesi da propanidide.
Toscicitæ[modìfica | modìfica wikitèsto]
L'è pôscibile l'overdose, che a causa vari scintomi: da convulscioin a diarrea ò nausea, svegnimento e tachicardia.
Atri progetti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Eugenolo

robotstxt: allowed

filter: keep


text:
Pòrto Ricco
Nommi ofiçiâli: Estado Libre Asociado de Puerto Rico in spagnòllo e Commonwealth of Puerto Rico in ingléise. Stato de l'America çentrâ asoçiòu a-i Stati Unïi d'America.
A seu capitâ a l'é San Juan, dïta San Juan de Puerto Rico.
O sêu teritöio o l'è formòu da l'ìsoa de Puerto Rico, e diverse âtre ìsoe ciù piccinn-e. O pàise o g'ha unn-a superfiçie de 9.104 km² e unn-a popolaçion de 3.411.307 abitanti (2016).
Quest'ìsoa a vegniva ciamâ da-i indigeni "Borikén", nomme tradûto in spagnòllo comme Borìnquen. Scinn-a ancheu, i abitanti de Pòrto Ricco vegnan ciamæ borinqueños, borincanos oppûre boricuas.
O nomme Pòrto Ricco o vegne da-e ricchesse che sciortivan da lì inti tempi da colonizaçion spagnòlla. A seu capitâ a l'é stæta ciamâ San Zane Batesto (San Juan Bautista) da Cristoffa Combo.
Atri progèttiModìfica
- Wikimedia Commons a contêgne di inmàgine ò di âtri files in sce Pòrto Ricco


text:
Fin da-o prinçìpio, o Centro Latte Rapallo o dà a mente con speciale attension a-a comunicassion d’impréisa.
Unna comunicassion ch’a va ciù in là de sémplici finalitæ do messaggio comerciale e ch’a proponn-e, da ’n lato, strumenti e inissiative davei ligæ a-o teritöio e a-a comunitæ dove a ditta a l’é inserîa e, da l’atro, a va verso de scelte creative in graddo de dâ un elevòu valô artìstico a-e imàgini, gràssie a-a capaçitæ e a l’abilitæ de tanti méistri famosi.
Inte numerose campagne publicitâie coscì comme inte publicassioin fæte insemme a célebri artisti lìguri – tra i quæ Lele Luzzati, Giorgio Tabet, Dario Bernazzoli – ò into finansiâ ativitæ in sciô teritöio, o fî ch’o guida a comunicassion da Societæ o l’é a riçerca de ’n rapòrto e de ’n parlâ costante con tutti i quelli ch’en interessæ, segondo ’na lògica de dâ sempre ciù informassion e servìssio a-a pròpia comunitæ.
Zóveni, sport, arte e cultûa: sti chi en i temi a-i quæ o Centro Latte Rapallo o se dédica, da sempre, con grande impegno e pascion.
Tra e inissiative sportive, van aregordæ i finanziamenti de Vivicittà e Scuole in Pista, e o costante agiutto a-o Volley Rapallo Tigullio, che son tra i ciù scignificativi interventi da ditta.
Da no scordâ e tante propòste pe-i ciù piccinetti: da-i papê pe mostrâ e spiegâ o tema de l’alimentassion a atre inissiative de successo, tra e quæ Camminando sulle acque, La città pulita, In giro nel Centro Storico, Progettiamo la città.


text:
Wikipedia:Avertensa in sciô contegnuo
I CONTEGNUI DA WIKIPEDIA PORIEIVAN ESE GIUDICÆ REPRENSCIBBILI
Pe-a so fonçion enciclopeddica, a Wikipedia a conten de miggiæa de voxe in sce 'na vasta serrie d'argomenti. 'Na fraçion relativamente picin-a de queste a poeu vese ögetto de censua da parte de quarche schema de filtraggio segge questo educativo, governativo, corporativo, genitoriâ ò atro .
- De voxe da Wikipedia porieivan discutte de parolle ò di esprescioin ch'en conscideræ profan-e, vorgæ ò öfenscive da çerti lettoî.
- De voxe porieivan contegnî de rapresentaçioin aodio, vixive ò scrite, de person-e ò eventi, che inte çerte coltue porieivan ese proibie.
- A Wikipedia a conten despæge inmaggine e viddei, tra i quæ ghe n'è che porieivan ese conscideræ öfenscivi ò reprenscibbili da çerti lettoî, comme, per exempio, de rapresentaçioin graffiche de violença, de l'anatomia uman-a ò di atti sessoali.
- De paggine porieivan contegnî de franche discuscioin in sce di argomenti controversci. Tra i argomenti discusci çerti poeuan avei di contegnui problemattichi a peto de çerte giurisdiçioin. Di atre porieivan contegnî de informaçioin in sce di attivitæ peigose ò atrimenti reizegose (amia a Wikipedia:Avertense generale, a Wikipedia:Avertensa in sciô reizego e a Wikipedia:Avertensa mega).
- De voxe porieivan svelâ a tramma de 'n'oeuvia.
- A Wikipedia a poriæ contegnî di elementi descadenanti pe-e person-e affette da disturbo post-traomattico da stress, epilescîa ò atre condiçioin meghe.
- Scicomme a Wikipedia a l'è averta a-o contributo do pubbrico, di vandalismi porieivan esighe presenti quande-se-sæ.
- Poriæ esighe de informaçioin meghe, legale, ò d'atro tipo, ch'en normalmente o soggetto di pai di profescionisti; a Wikipedia a no l'è un sostituto de l'agiutto de 'n profescionista (s'amie a Wikipedia:Avertensa mega ò a Wikipedia:Avertensa legale).
A politica corente da Wikipedia a l'è quella de includde i sorvediti contegnui, a condiçion che no violan e linnie ghia de l'enciclopedia (in particolâ, o Ponto de vista neütrâ) e e lezze do stato da Florrida (Stati Unii), d'onde s'attroeuva i servioei.
In ogni caxo, a Wikipedia a l'è 'n progetto in corso d'oeuvia e gh'è tante paggine che contêgnan ari, pregiudiççi, dupricatue ò che g'han solo che 'n gran bezoeugno de n' po de gaibo. Incoragimmo i lettoî a agiuttâne a dâ recatto a sti problemi, za che a ciu gran parte de voxe en scrite da gente inesperte.
A Wikipedia a poeu contegnî de informaçion che inte 'n' enciclopedia clascica no ghe saieivan, percose i argomenti presenti inta Wikipedia dipendan ësençialmente da i interesci di so contributoî volontai. S'invia i lettoî a no giudicâ l'importansa di argomenti in base a-o resato che g'han inta Wikipedia, ni a pensâ ch'en importanti solo percose gh'è stæto dedicou ina voxe inta Wikipedia.


text:
Rivoluçion françeize
Rivoluçion françeize, complesso di eventi politichi e sociæ avvegnui in França tra o 1789 e o 1799, co-a formaçion da monarchia constituçionâ e l'instaoraçion da repubbrica, fin a l'asceiza de Napolion Bonaparte.
Stöia[modìfica | modìfica wikitèsto]
A França do Setteçento[modìfica | modìfica wikitèsto]
Inta segonda meitæ do 18° sec., durante o regno de Luigi XVI e de Maia Tonieta, a França a viveiva un periodo de crixi, dovua a-o crescente indebitamento statâ e a-a perdia de prestiggio da monarchia. E rescistençe di ceti nobiliæ a açettâ una riduçion di so privileggi alimentavan un diffuzo macontento de l'opinion pubbrica, ch'a començava a mette in discuscion o scistema sociâ de l'ancien régime, avançando de receste de rappresentança politica, in sce l'ezempio da Rivoluçion americaña.
O començo da rivoluçion[modìfica | modìfica wikitèsto]
Spinto da despægi settoî da societæ, Luigi XVI o se decize a convocâ i Stati Generæ, un organismo de consurtaçion da naçion eletto in sce-a base de træ classe (ciammæ 'stati' oppù 'ordeni') inti quæ l'ea divizo a societæ françeize: clero, nobiltæ e terço stato. A quest'urtima categoria appartegniva a stragrande maggiorança da popolaçion. Scin da-o giorno da convocaçion, o 5 mazzo 1789, i delegæ do terço stato se riunin a parte, pe definî e receste da sottopoñe a-o sovran. Poco doppo se aotoproclamon Assemblea Naçionâ (17 zugno 1789), diciarando de êse i unichi rappresentanti da naçion. A liatri s'unì molti deputæ do clero e da nobiltæ e i Stati Generæ cangion o nomme assumendo quello de Assemblea Naçionâ constituente (9 luggio 1789). Fu l'atto do començo da rivoluçion polittica: i deputæ di trei ordi s'attribuin o compito de dâ a-o paize una Constituçion.
O re o tentò de bloccâ l'açion de l'Assemblea, ma a prœuvo a-a rebellion de Pariggi do 14 luggio 1789 (assâto a-a Bastiggia, prexon e forteçça, scimbolo do dispotismo reggio) o fu constreito a chinâ a patti: o retiò e truppe e o concesse una Guardia Naçionâ, ossæ un corpo armao ch'o rispondeiva a-i ordini da muniçipalitæ de Parigi. Intanto inte campagne françeize divampò una rivotta de carattere antifœüdâ, dettâ da-a famme e da-a poiia. I nobili prezenti inte l'Assemblea aççetton e rivendicaçioin di contadin pù de riportâ l'orde. O 4 ag. 1789 l'Assemblea a l'adotò di provedimenti che sopprimeivan i privileggi fiscæ da nobiltæ e consentivan a-i contadin de deliviâse da-i vincoli fœüdæ. Pochi giorni ciu tardi (o 26 ag.), l'Assemblea a l'emanò a Deciaraçion di driti de l'ommo e do çittadin, ch'a fissava i diritti de libertæ politica, religioza, de pensceo, de proprietæ e a paritæ de garançie giuridiche pe tutti i çittadin e che, inspiandose a-i concetti de libertæ, ingoança e sovranitæ popolâ, a l'aboliva a monarchia assolua.
A constituçion[modìfica | modìfica wikitèsto]
L'Assemblea a riformò l'amministraçion do stato, dividendone o teritoio inte 83 departimenti, suddivixi in distreiti, cantoin e comun. A giustiççia a vègne gratuita e pægia pe tutti e fu introdúto un scistema de tasciaçion proporçionâ a-i redditi. Pe fâ fronte a-o debito pubbrico, e proprietæ da Gexa fun misse a dispoxiçion do paize, quindi fu approvao a cd. constituçion çivî do clero, in baze a-a quæ parreghi e vescoi ean eletti da-i fedeli e stipendiæ da-o stato e doveivan zuâ fedeltæ a-a Constituçion. Into 1791 fu infin aprovao a Costituçion, ch'a sançì a nascita da primma monarchia costituçionâ françeize, fondâ in sce-a separaçion di poei. O poei de fâ e lezze e de dirizze a politica generâ do paize o passò a l'Assembrea legislativa, composta de 745 deputæ eletti ogni doi anni. A-o re spettava a nommina di ministri e o drito de sospende una lezze approvâ da l'Assemblea, ma pe no ciu de quattr'anni. O sovran o no poeiva desfâ l'Assemblea, ni deciarâ guæra, ni firmâ di trattæ de paxe. O poei giudiçiaio o fu affidao a-a magistratua, indipendente in quante eletta. O diritto de voto o fu riservao solo a-i ommi sorve i 25 anni che paghessan de tasce elevæ, una soluçion ch'a l'accontentava a borghexia mentre a lasciava insoddisfæte e classe popolæ.
O scciœuppo da guæra e a condanna do re[modìfica | modìfica wikitèsto]
Intanto, mentre che a Parigi infuriava a protesta di "sanculotti" contra o cao-vitta e o re o tentava sença successo a fuga, Aostria, Pruscia e Ruscia s'ean alliæ contra a França rivoluçionaia, ch'a reagì a-a sfidda deciarando a guæra (1792). Fu inte questo contesto che o 10 ag. 1792 i sanculotti s'impadronin do Palaççio Reâ, mentre a Sembrea a l'ordinava de imprexonâ o re co l'accuza de tradimento da pattria. Doppo a vittoia françeize de Valmy (20 sett. 1792) contra l'eserçito pruscian, fu proclamao a Repubbrica. O re, processao pe âto tradimento e condannao a morte, o fu decapitao o 21 zen. 1793; in ottobre a mæxima sciorte a toccò a-a reña.
I scheamenti[modìfica | modìfica wikitèsto]
Mentre di violenti scontri politichi se verificavan inte tutta a França (ascì a prœuvo a un'insurreçion propagaase inta Vandea e sciuscitâ da l'oddio pe a Rivoluçion nutrio da-i nobili de sentimenti cattolichi e monarcheghi e da-i contadin da questi influençæ), a-a Convençion, a nœuva assemblea di deputæ eletti a sufraggio universâ maschî, insorzeiva di profondi contrasti tra i varri gruppi. I "montagnardi", de orientamento egualitaio e antimonarchico, maggioritæ inti club rivoluçionai di "giacobin" e "cordiggê", guidæ da Robespierre, Danton, Desmoulins e Marat, se contraponeivan a-i "girondin", moderæ, rappresentanti da borghexia di affæ, mentre i deputæ de centro ("palude") appoggiavan aoa l'un aoa l'âtro gruppo.
Da-o terrô a-o Termidoo[modìfica | modìfica wikitèsto]
Pe frontezzâ l'emerzença caosâ da-a crixi economica, da l'insurreçion controrivoluçionaia inta Vandea e da-a menaçça di ezerciti strangê alliæ, i poei fun affidæ a un Comitato de salute pubbrica (1793) guidao da-o Robespierre, ch'o poze o carmê in sce-o prexo de gran e generi alimentæ, o l'arrollò un nœuvo esercito e o mandò di sordatti inta Vandea. I metodi aotoritai adotæ da-o Comitato porton a-a represcion di avversai politichi e de despægi esponenti giacobin contrai a-i metodi do Robespierre. Quarche miggiæa d'opoxitoî fun ghigiotinæ doppo di procesci sommai. Pe questo motivo o periodo da l'aotunno 1793 a-a stæ 1794 o fu definio o Terrô. L'exerçito rivoluçionaio o l'ariescì a sconfizze a Fleurus i nemixi (zugno 1794), a riconquistâ e çittæ rebelle a-o governo de Pariggi e a controllâ a Vandea. A quello punto a politica do Terrô a no poeiva ciu êse giustificâ co-o stato d'emergença e molti deputæ s'accordon pe destituî o Comitato. O 27 luggio 1794 o Robespierre e i so collaboratoî fun arrestæ e o giorno succescivo ghigiotinæ sença processo. Into nœuvo ciclo che s'arvì, ciammao "Termidoo", prevarse una linnia politica moderâ, sciben che de sanguinente vendette fun compie a-i danni di giacobin. A svotta a fu sançia da una nœuva Constituçion (1795), ch'a l'affiava o governo a un "Direttoio", composto de çinque membri, e o poei legislativo a un'Assemblea diviza inte doe cammie.
A fin da rivoluçion[modìfica | modìfica wikitèsto]
Inti anni succescivi o governo de Parigi o decize de sferâ un'offensciva votta a ampliâ i confin da França e a abbatte e monarchie assolue in Œüropa, inta quæ s'ea diffuzo e idee rivoluçionaie. O comando da campagna d'Italia o fu affidao a-o generâ Napolion Bonaparte, ch'o l'invaze a penizoa, donde fu instaorao (1797-99) varri governi repubrichen in sce-o modello da Repubbrica françeize. O Napolion, rientrao in França, co-in corpo de stato militâ (18-19 "brumâ" 1799) o l'abolì o governo e o transfei o poei a un "Consolato" (into quæ sezeiva lê con doi conlaboatoî). L'emanaçion da Costituçion de l'anno VIII (1799), co-a quæ ghe fu attribuio pin poei, a sançì a fin da vexenda rivoluçionaia, ma contemporaniamente a l'arvì o periodo da diffuxon in tutta Œüropa de idee rivoluçionaie.
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Rivoluçion françeize


text:
Otello
Descriçion e stöiaModìfica
Otello a l'è 'n'opera teatrale de William Shakespeare, rapprezentä pe a primma votta o 1° novenbre 1604. O titolo originale o l'è Othello, The Moor of Venice. A l'appartegne a-e opere shakesperianne de ambientasion italiann-a. Anche a fonte a vegne da l'Italia, in quante segundo a teoria ciü veroscimile a lezzenda che a forma o tema de l'opera a deriva dä settima novella da tersa deca di Hecatommithi do ferrareise G. B. Giraldi Cinthio (1565). Sempre da quest'opera de Giraldi, o Shakespeare o l'avieva piggiòu anche ispirasion pe Measure for measure. L'Otello do Shakespeare o l'ha a sö vòtta originòu due òpere müxicali da-o mæximo nomme: quella de Gioacchino Rossini, rapprezentä pe-a primma vòtta a-o teatro Fondo de Napoli into 1816, e quella de Giuseppe Verdi, che a l'ha avüo a primma ä Scala de Milan into 1887.
TrammaModìfica
A vicenda a se svilüppa fra Venessia e un pòrto de l'isoa de Çipro. Otello, nòbile mòu a-o servisio da Repübblica de Venessia, o vegne convinto da-o boxiardo Jago de l'infedeltæ de sö moggê Desdemona, finindo pe amassala pe geloxia e poi suiçidandose. Vä pe l'Otello quello che l'è stæto scrito pe l'opera de Shakespeare in generale: i sö personaggi restan inta nòstra mente comme se füssen esseri de carne e osse che avescimo incontròu inta vitta reale.
PersonaggiModìfica
- O doxe de Venessia
- Brabanzio, senatô
- Graziano, fræ do preçedente
- Lodovico, parente de Brabanzio
- Otello
- Cassio, leugotenente de Otello
- Jago, sö alfiere
- Rodrigo, gentilommo venezian
- Montano, governatô de Çipro primma de Otello
- Buffon a-o servisio de Otello
- Desdemona, figgia de Brabanzio e moggê de Otello
- Emilia, moggê de Jago
- Bianca, amante de Cassio
- Un mainä, senatoî, uffiçiali, gentilòmmi, messaggeri, müxichi, araldi, servi.
Colegaménti esterniModìfica
- Wikimedia Commons a contêgne di inmàgine ò di âtri files in sce Otello


text:
Lezze
Lezze
DritoModìfica
Drito constituçionâModìfica
In via generâ, l’atto de 'n organo (monocratico ò collegiâ) investio da coscì dita fonçion legislativa. A differença da consoetuddine, ch'a nasce spontaniamente inta societæ, a lezze a l'è un atto voentaio, caratterizao da-a generalitæ e da l'astrateçça, saiv'a dî da-o fæto ch'a l'agge di destinatai indeterminæ (generalitæ comme impersonalitæ) e da-o fæto ch'a segge suscetibbile d'ese apricâ un nummero indefinio de votte, inte tutti i caxi rentranti inta previxon normativa (astrateçça comme ripetibilitæ).
A lezze a l'è stæta consciderâ a fonte do drito pe antonomaxa; inte 'na prospettiva giuspoxitivistega, ançi, o drito o s'identifichiæ co-a lezze. Storicamente, a l'ha ricoverto un rollo importante inte l'ambito de despæge esperiençe giuriddiche, sciben che l'è solo con l’etæ moderna che s'è afermao l’idea da lezze comme fonte primaia. Inte l'ambito de l'esperiença romaña, de fæto, a lex a se contraponeiva a-i atre fonte do drito (quæ l’interpretatio prudentium e i mores), sciben vadde aregordao che, mentre inta Repubbrica e into Prinçipato o termine o l'ea riservao escluxivamente a-e delibiaçioin di asembree popolæ, into tardo impeo, invece, con l’esprescion leges, dœuviâ in contrapoxiçion a iura, s'indicava e constituçioin imperiæ. Questo duppriçe aspetto (democratego e assolutistego) o transpâ da doi notti brocardi, un do Gaio (lex est quod populus iubet atque constituit), l’atro de l'Ulpian (quod principi placuit legis habet vigorem). Ascì inte l'ambito de l'esperiença medievâ, a lex, quæ atto voentaio, a se contraponeiva a l'interpretatio e a-a consuetudo. Otr'a ço, se ritegniva che questa a no fois'atro che deciarativa da lezze diviña.
Co-a formaçion di Stati moderni e a rivendicaçion do monopollio do poei legislativo quæ atributo da sovranitæ, a lezze a vègne a fonte suprema do drito, in quante inmediâ manifestaçion da voentæ do sovran (esprescion de questa preminença son, prez., l’art. 1 e seg. de dispoxiçioin preliminæ a-o codiçe çivî italian do 1942). Co-o superamento de monarchie assolue e l’avento do Stato liberâ de drito, a poxiçion da lezze into scistema de vivagne a no cangia, percose a-a voentæ individoâ do monarca se sostituisce a voentæ generâ da naçion (ò do poppolo) ch'a s'esprimme trammite questa (cfr. l’art. 6 da Déclaration des droits de l’homme et du citoyen do 1789; l’art. 4 da Déclaration des droits de l’homme et du citoyen do 1793; l’art. 6 da Déclaration des droits de l’homme et du citoyen do 1795), tant’è che se pœu parlâ do Stato de drito do 19° sec. comme de 'n Stato legislativo, saiv'a dî de 'na forma de Stato incentrâ in sce l'assolua preminença da lezze generâ e astræta, produto da libbera discuscion parlamentâ.
Emblemattiche, in questo senso, son stæte i anallixi de O. Bähr, R. von Mohl, J. Bentham e de B. Constant. Tuttavia, con l’avento de Constituçioin reddene e do scindacato de constituçionalitæ de lezze, a lezze a l'ha perso importança, a favô da mæxima Constituçion, e çerti studioxi son zonti a afermâ che e lezze saieivan tutte vincolæ a-o fin de realizâ a Constituçion: a legislaçion, quindi, a no saiæ ciu 'na fonçion libbera, ma discreçionâ, scindacabbile da-a Corte constituçionâ pe-i eccesci de poei che ne porieivan viçiâ a legittimitæ.
Un urteiô fattô ch'o l'ha contribuio a trasformâ a fonçion legislativa into corso do 20° sec. a l'è stæta a gradoâ perdia di caratteri tippichi de generalitæ e astrateçça, e a-o dilagâ de coscì dite lezze-provedimento: a prasci italiaña, in particolâ, a l'ha visto innumieivi caxi de discipriñe legislative tranxitoie e retroattive, nonché de lezze d'intervento pontoâ inti raporti econommichi, de lezze contegninte di programmi delimitæ into tempo, ò, a-a dreitua, de lezze sostançialmente ad personam. Tâ prasci, nonostante e crittiche manifestæ da parte da dotriña – presempio, da-o V. Crisafulli – a no l'è stæta aversâ da-a giurisprudença constituçionâ, pe quante conçerne a legislaçion, segge statâ che regionâ, a quæ a l'ha amisso ascì a poscibilitæ d'espropiaçioin ope legis. D’atra parte, a perdia di caratteri de generalitæ e astrateçça da lezze a l'ea stæta individoâ da di studioxi – tra i quæ H.J. Laski, Neumann e Forsthoff – comme conseguença inevitabbile do passaggio da-o Stato liberâ de drito a-o Stato democrattico de massa.
Drito internaçionâ e comunitaioModìfica
Reciamâ ciu votte into tittolo III, cappo I, art. 13-17, da lezze 218/1995, a lezze strangea a l'asumme relevança con rifeimento a-a tecnica do rimando, disciprinâ a l'art. 13 da lezze çitâ. Quande inti articcoli sucescivi da lezze l'è reciamao a lezze strangea, se tegne conto do rimando œuviao da-o drito internaçionâ privao strangê a-a lezze de 'n atro Stato: 1) se o drito de tâ Stato o l'açetta o rimando; 2) se se tratta de rimando a-a lezze italiaña. L’apricaçion de tâ dispoxiçion a l'è tuttavia escruza inti caxi inti quæ segge e parte a çerne a lezze strangea ch'a saiâ a lô apricâ (art. 13). O scistema de drito internaçionâ privao o stabilisce o prinçippio de l'inguança tra a lex fori e a lezze strangea. L’açertamento da lezze strangea o l'è compío d’ófìççio da-o giuddiçe (art. 14).
Quante stabilio a l'art. 14 o se reconliga a-o poei-dovei do giuddiçe d'açertâ d’ófiççio e circostançe che giustiffican l'apricaçion da lezze strangea: se coscì no foise, saiæ comme atriboî a-e parte a facortæ de çerne e norme strangee apricabbile. A tâ fin questo o pœu vaise, otra che di strumenti indicæ da-e convençioin internaçionæ, de informaçioin aquixie pe-o trammite do ministeio de Graççia e giustiççia; o pœu atresci interpelâ di esperti ò instituçioin specializæ. Se-o giuddiçe o n'ariesce a açertâ a lezze strangea indicâ, manco con l’agiutto de parte, o l'apprica a lezze reciammâ mediante di atri critei de conligamento eventoalmente previsti pe-a mæxima ipottexi normativa. In mancança s'apprica a lezze italiaña. A lezze strangea a l'è interpretâ segondo i prinçippi interpretativi de l'ordenamento a-o quæ a norma a l'apartegne (art. 15). O giudiçe italian o l'è tegnuo quindi a apricâ a lezze strangea comme faiæ o giuddiçe de l'ordenamento d'apartenença. D'atro canto, a lezze strangea a no l'è apricâ se i so effetti son contrai a l'orde pubbrico (art. 16). O rifeimento o l'è a l'orde pubbrico internaçionâ ch'o l'impedisce e turbative do nostro ordenamento derivante da l'apricaçion de norme strangee contraie a-i prinçippi fondamentæ de l'ordenamento italian.
No se tratta, quindi, de 'n giudiççio de valutaçion in sciâ lezze âtrûi, bensci in scî effetti che questa a pœu avei in ambito internaçionâ. In scintexi, se-a norma ch'a l'apartegne a l'ordenamento giuridico strangê a conten di prinçippi che no pœuan ese apricæ into nostro ordenamento giuriddico, a dev'ese dezapricâ. De conseguença, in tâ ipottexi s'apprica a lezze reciamâ mediante di atri critei de conligamento previsti pe-a mæxima ipottexi normativa. In mancança de tæ conligamenti se deve necessaiamente apricâ a lezze italiaña. L'è fæto sarvo a prevalença de norme italiañe che, in conscidiaçion do so ogetto e do so scopo, dev'esan apricæ nonostante o reciammo a-a lezze strangea (art. 17). Infin, a lezze strangea a l'è dœuviâ into regime di raporti patrimoniæ tra conniugi e pe quante concerne a sepaaçion personâ e a soluçion do matrimonio. O regime di raporti patrimoniæ fra coniugi regolao da 'na lezze foresta o l'è óponìbbile a-i terçi solo se questi n'aggian avuo conoscença ò l'aggian ignorao pe so corpa. Relativamente a-i driti reali insce di ben inmobbili, l'oponibilitæ a l'è limitâ a-i caxi inti quæ sæ stæto rispetao e forme de pubriçitæ prescrite da-a lezze do Stato into quæ i ben s'atrœuvan (art. 30, 1). A separaçion personâ e a soluçion do matrimonnio, quande no seggian previsti da-a lezze strangea apricabbile, son regolæ da-a lezze italiaña (art. 30, 2).
Drito canonnegoModìfica
O drito canonnego o l'è caratterizao da-a conformaçion da lezze, unitaiamente consciderâ, inte doi groppi de norme: e norme de drito uman e e norme de drito divin. Tæ norme pœuan ese emanæ comme lezze scrita (ius scriptum) ò comme consoetuddine (ius non scriptum). E norme scrite son indriçæ a-a comunitæ comme 'n comando (iussum) in vista do ben comun di fedeli, unitaiamente conscideræ (propter bonum subditorum) e no za in conscideraçion do vantaggio che ne pœu derivâ a l'aotoritæ ch'a-o l'ha dæto. A lezze canonnega a pœu ese promanâ solo da 'n sogetto idonnio a dâla (legitimi principis). Circa l’ogetto da lezze canonnega no vigge un prinçippio generâ ch'o ne fisse in assoluo i contegnui speciffichi; tuttavia, into Codiçe de drito canonnego existe de norme che riaferman pe scingole mateie a competença da Gexa, prez. pe quant'aten a discipriña do matrimonnio di battezæ (can. 1073), l’acatto e l’aministraçion di ben temporæ, l’instituçion de scœue d'ogni orde e grao (can. 800).
Pe quanto ategne a l'obrigatoietæ, l'è sogetto a-e lezze puamente eclexasteghe (non includente i precetti de drito divin) i battezæ inta Gexa catollica (coscì dito criteio ecclexologgico, ch'o l'escludde i membri de comunitæ crestiañe non catolliche) che godan de suffixente uzo de raxon (coscì dito criteio psicologgico) e aggian compio o settimo anno de etæ (criteio cronologgico). De norma, no s'amette ignorança ò erô circa a lezze canonnega, ma l'è tuttavia scuzabbile l’erô de fæto (scin a prœuva do contraio), sarvo pe e lezze inabilitante ò irritante (can. 15).
A lezze canonnega a vegne portâ a conoscença di sogetti a-i quæ a l'è indriçâ traverso a promurgaçion (can. 8) e l’inserçion inti atti da Sedia Apostollica (Acta Apostolicae Sedis commentario officiali, AAS), ch'a g'ha valô ascì comme pubricaçion. Questa a l'intra in vigô solo doppo trei meixi da-a so promurgaçion (periodo de vacatio legis), sarvo che-a lezze mæxima a prevedde despægio terme (ciu ò meno breve).
A lezze canonnega a l'è efficaçe into tempo e into spaççio. Quanto a-o primmo aspetto, pe questa vâ o prinçippio generâ de l'inretroattivitæ, sarvo e derroghe espresse into can. 9. Circa l’efficaçitæ into spaççio, e lezze universæ, vallide pe tutti i fedeli, ovunque s'atrœuvan, se distingoan da-e lezze particolæ, che se prezumman apricabbile solo sciu base teritoiâ e non personâ, into senso che l'è sogetto a-a lezze de 'n determinao teritoio (a diocexi) i fedeli che gh'aggian o domiçillio ò o squæxi domiçillio e contempoanniamente se ghe trœuvan de fæto. No son tegnui a l'oservança de queste norme foresti e nomadi ò vagabondi.
A lezze canonnega a l'è sogetta a interpretaçion, ch'a l'è dita aotentica s'a promaña da-o legislatô, particolâ se posta in ese da l'aotoritæ aministrativa in sce 'n scingolo caxo, e dotrinaia s'a pœu dâ lœugo a 'n’eventoâ consoetuddine. De norma a lezze canonnega a pœu ese abrogâ da 'na lezze posteriô; l'abrogaçion a se dixe espressa (can. 20) quande a nœuva lezze a l'aferma espliçitamente che a precedente a l'è abrogâ (derogatio), taççita quande risurta incompatibbile con quest’urtima ò quand'a discipriña ex novo e de mainea integrale tutta a mateia ogetto da lezze precedente (abrogatio). A lezze universâ, a meno che no segge espressamente previsto, a no derroga afæto e lezze particolæ ò speciale. Into dubbio a lezze preexistente a no se prezumme mai abrogâ e, pe quante poscibbile, a dev'êse armonizâ co-a precedente normaçion.
Fixica e filozofiaModìfica
Norma da-a quæ l'è regolao un determinao fæto ò fenommeno naturâ. Into lenguaggio scientiffico, lezze a l'è a precizaçion do moddo co-o quæ, inte determinæ circostançe, saiv'a dî posto determinæ caoze, se ripete çerti fenommeni comme efetto de quelle. Questo o l'è veo segge che-a lezze a se riferisce solo ch'a-i aspetti qualitativi do ligamme (lezze qualitativa) segge ch'a se traduxe inte 'na relaçion quantitativa intercorente tra grandeççe che intervegnan inti fenommeni conscideræ (lezze quantitativa). Una lezze a pœu esprimme de relaçioin de natua astræta e generâ (lezze asciomattiche che no descendan da di enonçiæ ciu generali: prez., a lezze de inverse inta logica matematica); opù de relaçioin de ciu ò meno diretta derivaçion sperimentâ (lezze empiighe: prez., a lezze de van der Waals; lezze statisteghe: prez., a lezze de distribuçion di eroî). Se 'na lezze, qualunque segge a so natua e a so origgine, a g'ha validitæ generâ a riçeive o nomme de prinçippio, mentre l'è ciu apropiao parlâ de lezze quande questa a g'ha 'n contegnuo ciu restreito (prez., lezze di gaz perfetti). A lezze a l'è otr'a ço 'na condiçion, ò 'n insemme de condiçioin, a-e quæ deve sodisfâ di determinæ enti ò grandeççe: prez., una lezze oraia imposta a-o moto de 'n ponto, a lezze de 'na força ecc.
Sci ben che remonte originaiamente a-o pensceo grego l’idea che o mondo naturâ, in analogia con quello uman, o segge governao da de lezze, l'è soltanto in eppoca moderna che nasce o concetto de lezze naturâ, inteiza comme relaçion constante (de sollito formulâ matematicamente) tra di fenommeni distinti ò tra aspetti de 'n mæximo fenommeno, a quæ scoverta a rapresenta o compito speciffico da sciença. Caratteristega de 'na lezze naturâ a l'è l’universalitæ, ossæ o so ese vallida sença ecceçioin pe 'na totalitæ de caxi de 'n çerto ambito. Se e lezze scientiffiche seggian ascì proviste de necescitæ, otra che d'universalitæ, o l'è problema variamente dibattuo. O D. Hume, e quæ texi han influençao gran parte de conceçioin poxitivisteghe œuttoçentesche e nœuveçentesche, o negava recizamente l’existença de 'na connescion necessaia tra di eventi da-a quæ succescion constante s'originiæ l’idea de 'na relaçion caozale: e lezze caosale esprimieivan soltanto de regolaritæ empiighe. Insci-â base de l'anallixi humiaña, o A. Comte, o J.S. Mill e i empiristi contempoannei han consciderao e lezze naturæ (caosale e no caosale) comme di asserçioin ch'esprimman nint’atro che de concomitançe regolæ ricavabbile empiricamente e enonçiabbile trammite de conrelaçioin fonçionæ, non ascimilabbile a di asserçioin modæ de necescitæ. Nonostante arcuñe influente texi in sciô carattere convençionâ de lezze scientiffiche (specce do E. Le Roy) ò in sciâ so natua de relaçioin scimbolliche, ni vee ni fase, ma soltanto ciu ò meno adeguæ a esprimme çerti dæti sperimentæ (P. Duhem), e discuscioin c'han avuo ciu vasta eco inta filozofia da sciença do Nœuveçento son stæte quelle interne a-o neopoxitivismo, e se deve a-o C.G. Hempel e a-o E. Nagel i magioî tentativi pe definî a noçion de lezze scientiffica.
LenguistegaModìfica
Da-o 19° sec. o concetto de 'lezze' (tod. Gesetz) o vegne dœuviao, metaforicamente, into campo da lenguistega storica pe indicâ 'n sviluppo de natua regolâ e scistematica, privo dunque d'eceçioin, tranne quelle spiegabbile comme effetto de di condiçionamenti particolæ. Una lezze a pœu rifeise a qualunque settô de 'na lengua, da-a fonologia (lezze fonetica) a-a morfologia e a-a scintasci (prez. a lezze do Wackernagel pe l’indœüropeo antigo ò a lezze Tobler-Mussafia pe-e lengue romançe).
A lezze fonettica (ted. Lautgesetz) a constitoisce o tipo ciu frequente e importante de lezze lengoistega. A codiffica di sviluppi fonologgichi regolæ – ‘ineccepibbili’ inta definiçion di Neogramattichi – into corso de l'evoluçion storica de 'na lengua ò into passaggio da 'na fase preistorica a uña documentâ. Tra e ciu notte de ciu che 20, individoæ inte lengue indoœüropee, gh'è e lezze do Grimm, rifeie a-e ocluxive germanniche, a lezze do Grassmann, ch'a l'interessa i aspiæ greghe e sanscrite, a lezze do Lachmann, che into latin a reggola a quantitæ vocallica inti partiçippi perfetti. Verso a fin do 19° sec. l’ineccepibilitæ de lezze fonetiche a fu revocâ in dubbio da romanisti e dialetolloghi, a partî da-o H. Schuchardt, insci-â base de l'inregolaritæ e da de variaçion tippiche de lengue e dialetti romançi; ancœu se pœu ritegnî, co-o W. Belardi, che e lezze fonettiche no seggian un træto universâ, ma trœuvan una motivaçion a l'interno de speciffiche struttue lenguisteghe, comme quelle de lengue indoœüropee antighe.
ReligionModìfica
Inte l'Antigo Testamento, o concetto de lezze o g'ha 'n scignificao êsençialmènte religiozo, comme insemme de norme rivelæ direttamente da Dê a-o poppolo ebraico; in particolâ in questo l'è dæto o nomme de Tōrāh ò lezze a-o Pentatœüco, into quæ l'è contegnuo a parte fondamentâ de queste norme. D’atra parte tōrāh o g'ha ançitutto o scignificao de ‘insegnamento’ (per ecelença) e lezze inte di caxi o l'è scinonnimo de Sacra Scritua: Salmi 1; 19, 8-15 e 119. Into Pentatœüco a lezze quindi, sença distingue tra sacro e profan, a no contegne solo de dispoxiçioin regolatrixe di raporti umoen, ma ançitutto a definisce i raporti tra Yahweh e Israele, ligandose streitamente a l'idea de ‘patto’ ò ‘aliança’ tra Dê e o so poppolo. A s'esprimme daprimma oralmente, de man in man, in sce di caxi particolæ, pe-o trammite di sacerdoti e di profeti; quindi a vegne redatta pe tappe succescive fin a-a codificaçion into cànnone biblico, assumendo progrescivamente un carattere assoluo.
Contra l'assolutizzaçion da lezze polemizza indirettamente o Gexo inti Vangeli: segge con l’adotâ di comportamenti de gran libertæ apè de instituçioin (o sabbo, o divorçio, o Tempio) e de persoñe giudicæ impue da-a lezze (levroxi, samariten, pubrichen ecc.) segge co-o subordinâ a lezze a-a predicaçion do regno de Dê e a l'acugença da so mæxima persoña. Da parte so o Paolo, oponendose a-i giudê-crestien che favan coexiste a fe' in Cristo con l'oservança da Tōrāh, o tratta espliçitamente o tema de l'inutilitæ da lezze e di œuvie da questa comandæ into processo da giustificaçion denanti a Dê (Gal. 2,16; Rom. 3,28: «O terme da lezze o l'è Criste» (Rom. 10,4).
Lézze civîli e ecleziàstiche[1]Modìfica
- « Émmo trovao fra i papê de’n giurìsta ste nòtte, che méritan d’êse pigiæ in ezàmme.
- Che mâi nisciùña lézze ecleziàstica a l'àgge vigô se no quand'a l'àgge l'esprèssa aprovaçión do govèrno. Con sto mézzo chi Atêne e Rómma no àn mâi avûo goære religiôze.
- Ste lòtte religiôze són pròprie di pàixi bàrbari ò diventæ bàrbari.
- Che sôlo o magistrâto o pòsse permétte ò proibî o travàggio inti giórni de fésta, perché no spètta a-i sacerdöti proibî a-i òmmi de coltivâ o sò cànpo.
- Che tùtto quéllo ch’o rigoàrda i maiézzi o dipénda sôlo da-o magistrâto, e che i sacerdöti se lìmitan sôlo a benedîli.
- Chò-u prèstito a interèsse o ségge unicaménte ògètto da lézze civîle, perché sôlo lê a presiêde a-o comèrcio.
- Che no acàpite mâi a ridìcola vergœugna de pagâ a ’n sacerdöte foestê a prìmma anâ1 da réndia de ’na tæra che dötréi çitadìn àn regalao a ’n sacerdöte conçitadìn.
- Che nisciùn præve o pòsse mâi levâ a ’n çitadìn a ciù picìña prerogatîva co-a scûza che quéllo çitadìn o l’é ’n pecatô, perché o præve, pecatô lê ascì, o dêve pregâ pe-i pecatoî e no giudicâli.
- Che i magistrâti, i contadìn, e i prævi pagàn a-o mæximo mòddo e tàsce a-o Stâto, perché tùtti apartêgnan a-o Stâto into mæximo mòddo.
- Che no ghe ségge che ’n péizo, ’na mezûa e ’n dirìtto2.
- Che-e péñe pe-i criminâli ségian ùtili. In òmmo apicao o no sèrve a nìnte, in càngio ’n òmmo condanao a-i travàggi pùblichi o sèrve ancón a-a Pàtria e o l’é ’na leçión vivénte.
- Che ògni lézze a ségge ciæa, unifórme e precîza: interpretâla vœu dî quæxi de lóngo corónpila.
- Che nìnte ségge infàmme, fœua chò-u vìçio.
- Che-e tàsce ségian de lóngo sôlo proporçionâli.
- Chi-â lézze a no ségge mâi in contradiçión con l’àndio: perché, se l’àndio o l’é bón, a lézze a no sèrve a nìnte. »


text:
Isoa de Çipro
L'Isoa de Çipro a l'è 'n'isoa do Mâ Mediterraneo de levante, a tersa pe grandessa, appreuvo a-a Siçilia e a Sardegna, scitoâ a sud da penîsoa de l'Anatolia; geograficamente a l'è parte de l'Asia, ma politicamente a g'ha di fòrti legammi co l'Euròpa.
Çipro a mesûa 240 km de latitùddine e 100 de longitùddine e a se trêuva a 75 km a sud da Turchia, e 105 a ponente da [[Sciria] e 108 da-o Libano, 380 km a nòrd de l'Egitto e 800 km da tæraferma gréga.
L'Isoa de Çipro a l'è divïsa politicamente inte doî stati. Un o l'è a Repubbrica de Çipro, l'ätro o l'è a Repubbrica Turca do Nord de Çipro. A primma a l'è parte da Comunitæ Europea, a segonda a l'è 'na naçion reconosciûa sôlo che da-a Turchia.
A çittæ de Nicoxîa a l'è divïsa in dôe parte ascì. A Nòrd o territöio tùrco, a Sud quello grego.
A costion da Repùbbrica Tùrca do Nòrd a l'è unn-a de caxoin de ratéle tra a Comunitæ Europea e a Turchîa inte trattative pe l'intrâ da Turchîa inta Communitæ.
Tra i territöi controlæ da-e dôe naçioin gh'é 'na zöna occupâ da-i sordatti de Naçioin Unïe, dïta Linea Verde.
Inte l'isoa de Çipro gh'è dôe baze militæ britanneghe ascì: Akrotiri e Dhekelia.
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Isoa de Çipro


text:
Locomotiva
A Locomotiva a l'è un veicolo ferroviaio dotou de motore, adatto a trainä i convogli.
Descriçion e stöia[modìfica | modìfica wikitèsto]
I tipi ciü comun son quelli con motore elettrico (ciammæ frequentemente locomotori), diesel, diesel-elettrico; in passou l'è stæto molto diffüso a trasion a vapore. In te questô caxô a trasmisciôn dô movimento a l'avvegne solitamente da ô stantüffô ä röa attraverso testacrôxe e biella. Atri tipi de apparato motore son stæti prövæ, comme a türbinna (unna compagnia che a l'ha adottou questo scistema a l'è stæta a Union Pacific in ti Stati Unïi d'America); sensa troppo successo s'è sperimentou, zà da o XIX secolo, comme propellente, l'aia compressa.
Segundo o tipo de servisio che devan svolge, se distingue e locomotive da manövra, destinæ a percorsci cürti a veloçitæ bassa, da quelle che effettuan o traino di treni in sce e lunghe distanse. Un tipo particolare de locomotiva o l'è quello a cremagliera, che o se dövia in sce linee a forte pendensa e o l'è fornio de unna reua dentä che a l'ingranna in sce a cremagliera mexima.
E primme locomotive italiann-e[modìfica | modìfica wikitèsto]
L'è ben noto che a primma ferrovia a inträ in servisio in Italia a l'è stæta a Napoli-Portici, inaugurä o 3 de òtôbre do 1839. In sce questa linea faxeiva servisio due locomotive ingleixi, che portavan e denominasioin de Vesuvio e Bayard.
Successivamente s'è svilüppou anche un'indüstria nasionale italianna; fra e case costruttrici l'è stæto pioniera l'Ansaldo de San Pê d'Ænna. O giorno 2 de mazzo do 1846 o Regno de Sardegna o conçedeiva a Philip Taylor e Federico Prandi un mutuo pe realizzä a San Pê d'Ænna un stabilimento meccanico ch'o poesse in to gio de dui anni costruî e riparä locomotive. In te un testo pubblicou in to 1851 o meximo Taylor o dichiara de avei costruio in to 1848 un prototipo de motrice.
In seguito a o dissesto finansiaio da Taylor e Prandi, a ditta a finiva pe esse cedüa a un gruppo i cui esponenti ciü famosi ean Carlo Bombrini, Raffaele Rubattino e Giovanni Ansaldo (comme accomandataio). Ä fin de o 1855 a nöa Societæ a consegnava e primme due locomotive, unn-a de quæ a se ciammava Sampierdarena. A ferrovia fra Zena e Turin a l'ea inträ in servisio zà da o dexembre do 1853, utilizzando da Busalla a Turin de locomotive a trei asci Cockerill.[1]
In sce o træto da linia Pontedeximo-Busalla, con pendensa do 35 pe mille, queste macchine lasciavan o posto a de atre locomotive, i famosi Mastodonti di Zovi.[2] Se trattava de macchine a 4 asci, destinæ a operä accobbiæ da a parte do forno, in moddo da poei fä servisio con un foghista ünico. Ean costruìe da a Cockerill (unna ditta belga).
Locomotori elettrici[modìfica | modìfica wikitèsto]
I locomotori elettrici son alimentæ dall'esterno attraverso unna linia aerea de contatto. In ræi caxi (soviatütto pe o passou, o ancon oua in ambito indüstriale) l'è stæto döviou l'alimentasion interna mediante batterie: ha funsiônou coscì, in Italia, a linia Monsa-Trezzo-Bergamo e, in parte, a Pisa-Pontedera (ma queste linie ean clascificæ comme tranvie); o l'è o scistema scelto anche pe o ripristino d'a ferrovia de Cogne in Valle d'Aosta, a cui avertüa a se sta però rivelando problematica.
L'alimentasion con linia de contatto a pö esse a corrente continua o alternä; in Italia e linee FS dövian corrente continua a 3000 Volt; in passou çerte linie ean alimentæ con corrente alternä trifase a 3600 Volt e 16 Hertz. In Liguria a trifase a l'ha servio a linia di Zovi da Pontedeximo a Busalla. De solito i locomotori elettrici han 4 o 6 asci motori. Quande o motore de trasion o l'è montou in sce unna carrossa passeggê se parla de elettromotrice; un complesso de elettromotrici o se definisce elettrotreno.
Vôxe corelæ[modìfica | modìfica wikitèsto]
- Forsa elettromotrice (a differensa de potensiale fra dui punti de 'n circuìto averto, o dô flusso de corrente elettrica)
Nòtte[modìfica | modìfica wikitèsto]
- ↑ Nümeræ SFAI - oscia Società Ferrovie Alta Italia 369-372 Hanswell (SFAI 801-804) e Stephenson (SFAI 701-702).
- ↑ immatricolæ con i nümeri SFAI 1051-1070.
Colegaménti esterni[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Locomotiva


text:
Repùbrica Socialìsta Soviética Azêra
A Repùbrica Socialìsta Soviética Azêra (nómme ofiçiâ AзәpбajҹaH CoBeT CocиaлиcT Pecпyблиkacы, prononçiòu [ɑzærbɑjˈd͡ʒɑn sɐˈvʲɛt sə(t)siɐlʲˈist rʲisˈpublʲikasə], in azêro, AзepбaйджaHckaя CoBeTckaя CoциaлиcTичeckaя Pecпyблиka in rùscio) a l'è stæta, tra-o 1922 e o 1991, 'na de chìnze repùbriche socialìste che faxevân pàrte de l'Unión Soviética.
Creâ a-i 28 de avrî do 1920, quànde co-a sò infloénsa inta región a RSFS Rùscia a l'ariêsciâ a portâ a-o potêre de figûe pro-soviétiche, dòppo dôi ànni de indipendénsa a l'intriâ a fâ pàrte da RSFS Transcaucasìca (desfâ into 1936) insémme a-a RSS Armêna e a-a RSS Giorgiànn-a, e dónca inte l'Unión. A sò capitâ a l'êa, coscì cómme into modèrno Azerbaigiàn, Baku.
Etimologîa[modìfica | modìfica wikitèsto]
O nómme "Azerbaigiàn" o vêgne da "A Tæra de Atropates", 'n rè Achemenide do perîodo Elenìco ch'o controlâva a región conpréiza inta pàrte de l'Azerbaigiàn e do Kurdistan d'ancheu in Iran, ciù a sùd de l'atoâle stâto de Azerbaigiàn[1]. A despêto de quésta diferénsa giögràfica, l'atoâle nómme o l'è stæto çernûo into 1918 da-o partîo do Musavat pe rinpiasâ i topònimi Trancaucasîa e Baku dêuviæ da l'aministraçión rùscia. A paròlla "Azerbaigiàn" in particolâ a vêgne da-o persiàn modèrno Āzarbāydjān, a sò vòtta derivòu da-e fórme ciù antîghe (da-a ciù recénte a-a ciù vêgia) Ādharbāyagān, Ādharbādhagān, Āturpātākān e Atropatkan.
Da-a sò fondaçión o pàize o l'êa ofiçialménte conosciûo cómme Repùbrica Socialìsta Soviética de l'Azerbaigiàn (ò Azêra), nómme pöi cangiòu, dòppo l'aboliçión da Repùbrica Socialìsta Federatîva Soviética Transcaucasìca, in Repùbrica Soviética Socialìsta de l'Azerbaigiàn, segóndo quànte scrîto inte Costituçioîn do 1937 e do 1978. Dòppo a ritrovâ indipendénsa, o Pàize o saiâ rinominòu into 1991 Repùbrica de l'Azerbaigiàn (ò Repùbrica Azêra), nómme divegnûo pöi ofiçiâ con l'adoçión da nêuva Costituçión de l'Azerbaigiàn into 1995.
Stöia[modìfica | modìfica wikitèsto]
Creaçión[modìfica | modìfica wikitèsto]
A RSS Azêra a l'è stæta institoîa a-i 28 de avrî do 1920, dòppo a réiza do govèrno da Repùbrica Democràtica Azêra a-e locâli trùppe di Bolscevichi, goidæ da Davud Huseynov e da Nariman Narimanov, suportæ da l'11° Armâ de l'ezèrcito soviético[2].
A-i 13 de òtôbre 1921, e repùbriche soviétiche de Rùscia, Arménia, Azerbaigiàn e Giòrgia sotoscriviàn 'n tratâto co-a Turchîa, dîto o Tratâto de Kars, co-o quæ, óltre a 'n nêuvo asèsto di di confìn, a precedenteménte indipendénte RSS Nakhichevan a saiâ inclûza in quélla Azêra cómme RSSA de Nakhichevan[3].
In particolâ i confìn tra-a RSS Azêra e quélla Armêna saiàn ridisegnæ ciù vòtte, lasciàndo tùtte dôe e pàrte insodisfæte e creàndo i prezopòsti pe-i sucesîvi scóntri.
RSFS Transcaucasìca[modìfica | modìfica wikitèsto]
A-i 12 de màrso do 1922 i càppi de træ RSS Azêra, Armêna e Giorgiànn-a creiàn 'n unión tra lô dîta Repùbrica Socialìsta Federatîva Soviética Transcaucasìca (RSFST), ch'a saiâ o prìmmo tentatîvo de creâ 'n'unión de repùbriche socialìste, precedéndo de ciù ò mêno 'n ànno a creaçión de l'URSS. O Conséggio de l'Unión da RSFST o l'êa formòu da-i raprezentànti de træ repùbriche e, in particolâ, se pêuan aregordâ Nariman Narimanov pe-a RSS Azêra, Polikarp Mdivani pe-a RSS Giorgiànn-a e Aleksandr Fyodorovich Miasnikyan, pe-a RSS Armêna. Cómme Prìmmo Segretâio do Partîo Comunìsta da Transcaucasîa o vêgne dezignòu Sergo Ordzhonikidze.
Into dexénbre do 1922, insémme a Rùscia, Ucraìnn-a e Bielorùscia, a RSFST a saîa tra-i ménbri fondatoî de l'Unión Soviética, ch'a rexìstîa scìnn-a-o 1991. Pe cóntra a RSFST a duiâ pe relativaménte pöco ténpo, arivàndo a êse smantelâ into dexénbre de quatòrze ànni dòppo aprêuvo a l'inposcìbilitæ di leader de træ repùbriche a risòlve de dìspute in sce vàrri problêmi. Azerbaigiàn, Arménia e Giòrgia diventiàn dónca diretaménte di ménbri de l'URSS.
Economîa e svilùppo[modìfica | modìfica wikitèsto]
Inta primavéia do 1921 a fòrma de govèrno da RSS Azêra a vêgne progresivaménte cangiâ da 'n modéllo bazòu in scî Comitâti Rivoluçionâi (Revkom) e i Comitâti di Contadìn Pövei (Kombeds) a quéllo, za difûzo in Rùscia, di Soviet.
Pe favorî o svilùppo de l'indùstria petrolìfera azêra, da l'inportànsa stratégica, o Suprêmo Soviet de l'Economîa Naçionâle (BCHX) o deciddiâ gréndi investiménti inte quésto setô. Se aviàn di rizultâti inportànti ségge in cànpo agrìcolo, into quæ co-o svilùppo de 'n scignificatîvo scistêma de kolkhoz l'Azerbaigiàn o diventiâ o segóndo produtô de tê de l'Unión Soviética (dòppo a Repùbrica Socialìsta Soviética da Giòrgia), óltre che inte l'indùstria petrolìfera. Prezénpio saiàn avèrti i nêuvi inpiànti da Bâia de Ilyich, Qara-Chukhur, Lok-Batan e Kala, arivàndo coscì, a prodûe squæxi o 60% de tùtto o petròlio soviético. Pe quésta raxón, a-i 31 de màrso do 1931, a RSS Azêra a riçéiviâ o riconosciménto de l'Órdine de Lenin, ònorificénsa che a RSS Azêra a goâgniâ inte 'n'âtra òcaxón, ò sæ a-i 15 màrso do 1935, pe-a ricorénsa do sò 15° aniversâio[4].
A-a fìn do segóndo ciàn quinquenâle (1933-1937), a RSS Azêra a l'êa diventâ a tèrsa repùbrica de l'URSS pe volùmme de capitâli investîi.
Segónda Goæra Mondiâle[modìfica | modìfica wikitèsto]
Into perîodo tra-i 17 de seténbre 1939 e o 21 zùgno 1941, gràçie a-o pàtto Molotov-Ribbentrop de no agresción, e relaçioîn comerciâli tra l'Unión Soviética e a Germània nazìsta continoiàn, co-o petròlio azêro ch'o l'êa 'na de esportaçioîn ciù inportànti.
Scitoaçión che però a cangiâ notevolménte co-a diciaraçión de goæra da pàrte tedésca do 22 zùgno 1941. In quésto moménto a produçión petrolìfera da RSS Azêra a l'ariviâ a-o sò màscimo storìco, pægio a 23,5 milioîn de tonêi[5]. A popolaçión locâle a saiâ in vàrri mòddi streitaménte coinvòlta inta goæra, ségge cómme volontâi e sordàtti regolâri de l'Armâ Róssa che coinvòlta inte ativitæ produtîve ligæ a-e produçioîn militâri, con di lavoratoî (spécce quélli de indùstrie petrolìfere) che ariviàn a alonghî i sò tùrni de lòu a 12 ôe, rinonçiàndo a giórni de ripözo, férie e vacànse scìnn-a-a fìn da goæra. Dæta l'inportànsa stratégica di póssi petrolìferi azêri, quésti diventiàn 'n di òbietîvi de l'òfenscîva tedésca ciamâ "Òperaçión Bleu", co-a quæ ariviàn scìnn-a-i mónti do Caucaso ma, aprêuvo a-a sconfìtta inta batàggia de Stalingràddo, saiàn costréiti a abandonâ zöna ch'aveivàn òrganizòu into coscì dîto Reichskommissariat Kaukasus.
Co-o decrétto do Suprêmo Soviet de l'Unión Soviética do frevâ 1942, 500 lavoratoî de l'indùstria petrolìfera azêra riçeiviàn de ònorificénse e promoçioîn. A popolaçión de l'Azerbaigiàn a paghiâ 'n prêxo asæ pezànte in tèrmini de vìtte umâne, con ciù ò mêno 290.000 pèrdie tra-i 600.000 òmmi mandæ a conbàtte.
Perîodo dòppo a goæra[modìfica | modìfica wikitèsto]
'N fæto particolarménte inportànte pe-e popolaçioîn azêre o saiâ l'òcupaçión soviética, inta stæ do 1941, da pàrte de l'Azerbaigiàn apartenénte a l'Iran. Quésta prezénsa militâre rùscia a sùd do sciùmme Aras a portiâ defæti a 'n resciuscitâ di sentiménti Pan-Azêri, ch'o portiâ ànche a 'na ripréiza de l'ûzo da léngoa azêra, incoragiòu da scritoî, giornalìsti e insegnànti proveniénti da-a RSS Azêra, a-o pósto do Persiàn.
Co-o supòrto de l'URSS, into novénbre do 1945 a saiâ creòu 'n aotònomo "Govèrno do Pòpolo Azêro", con sêde inta çitæ iraniànn-a de Tabriz e goidòu da Jafar Pishevari, o càppo do Partîo Democràtico Azêro. Into brêve perîodo de l'aministraçión soviética de l'Azerbaigiàn Iraniàn ghe sòn stæte de fòrti prescioîn a l'unificaçión di quéti dôe teritöi, favorîe da-a fondaçión di numerôze instituçioîn colturâli azêre. Quésta òcupaçión soviética de pàrte de l'Iran, a l'época aleòu co-e poténse Òcidentâli, a saià però a raxón de 'na fòrte tensción tra-i dôi blòcchi (fòscia tra-e càoze ch'àn inescòu a Goæra Fréida), con l'URSS ch'a saiâ a-a fìn òbligâ a retiâ e sò trùppe e o contròllo da zöna ch'o tornîa a-o govèrno de l'Iran a-a fìn do 1946. I prinçipæ leader Partîo Democràtico Azêro scapiàn dónca inte l'Azerbaigiàn soviético scibén che o Pishevari, do quæ Stalin no s'êa mâi fiòu ciù de tànto, o moiâ présto in de dùbie circostànse.
Inti ànni '50 saiàn avèrti i prìmmi póssi petrolìferi off-shore e, co-a fìn de polìtiche de stànpo ciù Stalinìsta, o l'incomensiâ 'n perîodo de megioaménto de condiçioîn de vìtta di çitadìn azêri, in particolâ inte l'instruçión e o stâto sociâle, co-in lèsto svilùppo de l'urbanizaçión e de l'indùstria. Pe cóntra, però, o govèrno centrâle o realiziâ de nêuve polìtiche de "Ruscificaçión" de vàrie repùbriche soviétiche, dîte de sblizheniye (riavixinaménto), con l'òbietîvo de unî tùtte e génti inta naçión Soviética.
Chéita[modìfica | modìfica wikitèsto]
Inti ànni '60 incomensiàn a aparî i prìmmi ségni de crîxi do scistêma Soviético, che no risparmiàn a RSS Azêra. Particolarménte colpîo o saiâ o setô petrolìfero do pàize, in pàrte aprêuvo a l'avertûa de nêuvi scîti estratîvi in âtre pàrte de l'URSS e in pàrte aprêuvo a-o progresîvo ezaoriménto di giaciménti acescìbili da tæra, co-a produçión off-shore ch'a no l'êa ancón consciderâ abàsta conveniénte into sò rapòrto cósti-ricâvi. Cómme rizultâto de quéste polìtiche l'Azerbaigiàn o l'aviâ o ciù bàsso tàscio de créscita tra tùtte e repùbriche soviétiche, co-a sôla eceçión do Tagikistàn, e, cómme consegoénsa da crîxi, torniàn a scciupâ de fòrti tenscioîn de tîpo étnico, spécce tra-i Armêni e i Azêri, che saiàn violenteménte represce da-e aotoritæ centrâli. Inte 'n tentatîvo de risòlve a sò crîxi struturâle, o govèrno de Mosca o nominiâ into 1969 Heydar Aliyev cómme Prìmmo segretâio do Partîo Comunìsta de l'Azerbaigiàn, ariêscìndo a afrontâ tenporaniaménte a grâve crîxi ch'a colpîva a RSS, adêuviàndose pe-a diverscificaçión de ativitæ econòmiche do pàize, con particolâ inpùlso a quéllo do cotón. O l'ariêsciâ ànche a consolidâ a clàsse polìtica da repùbrica, che co-e sò nòmine a saiâ conpòsta squæxi escluxivaménte da azêri, invertìndo o procèsso de ruscificaçión incomensiòu co-e lézze de sblizheniye. Into 1982 l'Aliyev o diventiâ 'n di ménbri do Politburo do Partîo Comunìsta de Mosca, poxiçión da-a quæ o saiâ costréito a alontanâse into 1987 da-o nêuvo leader de l'URSS Mikhail Gorbachev, dæta a sò òpoxiçión a-e polìtiche da coscì dîta Perestroika.
A fìn di ànni '80, co-o govèrno de Gorbachev, a saiâ caraterizâ da 'na crescénte scitoaçión de dizórdine inte tùtto o Caucaso, e ch'a interesiâ a RSS Azêra sorviatùtto pe quànte o rigoardâ a controvèrsa questión do Nagorno-Karabakh. Quésti conflìtti étnici riveliàn quànte o Partîo Comunìsta o foîse òrmâi inadegoòu e inadàtto a garantî l'órdine e a tutelâ i interèsci naçionâli; scitoaçión che pe de ciù a saiâ conplicâ da-a nêuva polìtica da glasnost, ch'a portiâ a-a nàscita di prìmmi òrgani de informaçión e partîi polìtici indipéndenti. Tra quéste òrganizaçioîn a ciù inportànte a l'êa de segûo o Frónte Popolâre de l'Azerbaigiàn (Azərbaycan Xalq Cəbhəsi, AXC), aversâio dirètto di comunìsti a-o govèrno e tra-i prinçipæ inspiratoî do moviménto indipendentìsta azêro. Purtròppo a l'ariviâ présto a reaçión de l'Armâ Róssa, ch'a mettiâ tenporaniaménte a taxéi e richièste de indipendénsa co-ina violénta represción, inta quæ restiàn amasæ ciù de 130 persónn-e a Baku, conosciûa cómme o "Zenâ Néigro" (Qara Yanvar).
L'Azerbaigiàn o l'à parteçipòu ascì a-o referendum votòu da tùtta l'URSS pe decìdde se conservâ ò mêno l'unión, scibén con de rifórme, votaçión ch'a l'è stæta boicotâ da-a vìxinn-a RSS Armêna e inti teritöi da RSSA Nakhichevan[6]. I rizultâti ofiçiæ, anonçiæ con làrgo antìçipo e favorévoli a-a propòsta do govèrno centrâle a-o 93,3%, sòn stæti sùbito contestæ da-o Frónte Popolâre de l'Azerbaigiàn, segóndo o quæ sôlo o 15% da popolaçión avéiva pigiòu pàrte a-o referendum[7].
A fìrma do coscì dîto "Tratâto de l'Unión di Stâti Sovrén" a saiâ però òstacolâ da-o falîo cólpo de stâto, dîto o putsch de agósto, da pàrte di ménbri ciù conservatoî de l'URSS e da-a sucesîva aceleraçión de diciaraçioîn d'indipendénsa de vàrie repùbriche soviétiche[8]. In particolâ, l'Azerbaigiàn o diciariâ a sò indipendénsa a-i 30 de agósto do 1991[9], dónca quàttro méizi prìmma da disoluçión de l'URSS do 26 dexénbre, intràndo pöi a fâ pàrte da Comunitæ di Stâti Indipendénti (CSI) into seténbre do 1993. A-a fìn do 1991 i scóntri inta región do Nagorno-Karabakh sfociaiàn inte 'na goæra in vàsta scâ, conbatûa scìnn-a-o cesâ-o-fêugo do 1994, ch'o l'à rexistîo scìnn-a-o XXI sécolo e a-i recénti conflìtti do 2016 e do 2020.
Scìnboli[modìfica | modìfica wikitèsto]
Bandêa
Enblêma
Ìnno
Govèrno[modìfica | modìfica wikitèsto]
A-i 28 de avrî 1920 o Comitâto Rivoluçionâio Tenporànio o prendiâ o contròllo do Pàize, creàndo coscì ìn govèrno dîto Conséggio di Comisâi do Pòpolo de l'Azerbaigiàn. Dòppo l'aprovaçión, l'ànno dòppo, da nêuva Costituçión da RSS Azêra da pàrte prìmmo Congrèsso di Soviet de tùtti i Azêri o Comitâto Rivoluçionâio o vêgne estromìsso da-o potêre, co-a creaçión do Comitâto Esecutîvo Centrâle, divegnûo o màscimo òrgano legislatîvo da RSS[4].
Co-ina Costituçión (a quàrta), into 1937 o potêre legislatîvo inta RSS Azêra o pasiâ a 'n nêuvo òrgano, ò sæ a-o Suprêmo Soviet do Pàize[4].
Càppi de Stâto[modìfica | modìfica wikitèsto]
- Sergey Kirov (1921-1926)
- Levon Mirzoyan (1926-1929)
- Ruhulla Akhundov (1925-1926)
- Mir Jafar Baghirov (1933-1953)
- Imam Mustafayev (1954-1959)
- Veli Akhundov (1959-1969)
- Heydar Aliyev (1969-1982)
- Kamran Baghirov (1982-1988)
- Abdurrahman Vazirov (1988-1990)
- Ayaz Mutallibov (1990-1991)
Prescidénti[modìfica | modìfica wikitèsto]
- Prescidénti do Comitâto Esecutîvo Centrâle
- Mukhtar Gajiyev (1921–1922)
- Samed Aliyev (1922–1929)
- Gazanfar Musabekov (1929–1931)
- Sultan Medjid Efendiev (1932–1937)
- Mir Bashir Gasimov (1937–1938)
- Prescidénti do Presidium do Suprêmo Soviet
- Mir Bashir Gasimov (1938–1949)
- Nazar Geydarov (1949–1954)
- Mirza Ibrahimov (1954–1958)
- Ilyas Abdullayev (1958–1959)
- Saftar Jafarov (1959–1961)
- Mamed Iskenderov (1961–1969)
- Gurban Khalilov (1969–1985)
- Suleyman Tatliyev (1985-1989)
- Elmira Gafarova (1989–1991)
- Prescidénti da Repùbrica Socialìsta Soviética Azêra
- Ayaz Mutallibov (1991)
Fòrse armæ[modìfica | modìfica wikitèsto]
Quànde o faxéiva pàrte da strutûa militâre de l'Unión Soviética l'Azerbaigiàn o l'òspitâva, scìnn-a pöco prìmma da sò indipendénsa, ciù de 60.000 òmmi de l'ezèrcito soviético, desccegæ inte tùtto o pàize e sudivîzi tra-i quàtro còrpi de Fòrse de Tæra, de Fòrse Aérie, de Fòrse Aérie de Diféiza e da Marìnn-a. A ciù inportànte conpagnîa de fòrse terèstri in Azerbaigiàn a l'êa a Quàrta Armâ, che l'avéiva o sò quartê generâle (óltre che vàrie unitæ de supòrto) inta çitæ de Baku. Inte quésta Armâ tra-e bregàdde che se pêuan aregordâ gh'êan quélle indipendénti de mìsili tæra-âia (SAM), quélle de l'artilierîa e de bregàdde SCUD. I còrpi armæ "tradiçionâli" ciù inportànti da Quàrta Armâ l'êan e bregàdde de fanterîa mecanizâ da 23°, de stànsa a Ganja, a 295° a Lenkaran, a 60° a Baku e a 75°, ch'a l'avéiva a sò bâze into teritöio conosciûo cómme Naxçıvan, breveménte (da-o 1920 a-o 1923) repùbrica sovietica indipendénte. Inportànte l'êa ancón o regiménto de elicòteri d'asâto de Ganja, equipagiòu con di Mil Mi-24 e di Mil Mi-8[12].
Inta RSS Azêra o gh'êa un sôlo cànpo de adestraménto pe-e trùppe de tæra, ò sæ a Schêua Superiôre de Comàndo de Àrmi Conbinæ de Baku (BVOKU). A lêva militâre a saiâ introdûta sôlo co-o pasàggio de l'aministraçión da RSS a-o dirètto contròllo Soviético, scibén che e persónn-e ciamæ a-e àrmi restiàn 'n nùmero ridûto[12].
Economîa[modìfica | modìfica wikitèsto]
De lóngo inti teritöi de l'Azerbaigiàn a l'è stæta praticâ in mòddo inténso l'agricoltûa, co-o 54,9% da sò superfìcce ch'a l'è coltivâ (pægia a ciù ò mêno 4.755.100 ètari). Asæ inportànte a l'è l'arecugéita e a lavoraçión do legnàmme, pægia into 2007 a 136 milioîn de métri cùbbi[13].
Conpletan o quàddro 'n setô de l'alevaménto do bestiàmme abàsta svilupòu e 'na fiorénte ativitæ de pésca into Mâ Caspio.
A coltivaçión do cotón, 1937
Nòtte[modìfica | modìfica wikitèsto]
- ↑ (EN) Douglas S. Benson, Ancient Egypt's Warfare: A Survey of Armed Conflict in the Chronology of Ancient Egypt, 1600 BC-30 BC, 1995.
- ↑ (AZ) Institute of History of the Azerbaijan National Academy of Sciences, Azərbaycan Cümhuriyyəti (1918-1920) / Azerbaijan Republic (1918-1920) (PDF), Baku, Elm Publishing House, 1998, p. 295-300, ISBN 5-8066-0925-1.
- ↑ (EN) Treaty of Friendship between Turkey, the Azerbaijan Socialist Soviet Republic, the Socialist Soviet Republic of Armenia and the Socialist Soviet Republic of Georgia on one hand and Turkey on the other, concluded with the participation of the Russian Socialist Federative Soviet Republic, in Kars on October 13th 1921 (PDF), in sce azerbaijan.az. URL consultòu o 29 lùggio 2021.
- ↑ 4,0 4,1 4,2 (AZ) Azerbaijan National Academy of Sciences, Azərbaycan tarixi (History of Azerbaijan), vol. 6, Baku, Jamil Guliyev, 2008, p. 134-135, 233-234, 257.
- ↑ (EN) Igor S. Zonn, Aleksey N Kosarev, Michael Glantz e Andrey G. Kostianoy, The Caspian Sea Encyclopedia, Berlìn, Springer, 2010, p. 68, ISBN 3-642-11523-3.
- ↑ (AZ) Azerbaijan National Academy of Sciences, Azərbaycan tarixi (History of Azerbaijan), vol. 6, Baku, Jamil Guliyev, 2008, p. 229.
- ↑ (EN) Süha Bölükbaşı, Azerbaijan: A Political History, I.B. Tauris, 2014, ISBN 0-755-60857-7.
- ↑ (EN) Zbigniew K Brzezinski, Russia and the Commonwealth of Independent States: Documents, Data, and Analysis, Routledge, 2016, ISBN 1-315-48147-2.
- ↑ (AZ) Diciaraçión d'indipendénsa de l'Azerbaijan, in sce myazerbaijan.org. URL consultòu o 30 lùggio 2021 (archiviòu da l'url òriginâle o 23 màzzio 2019).
- ↑ (RU) KoHcTиTyция (OcHoBHoй ЗakoH) AзepбaйджaHckoй CoBeTckoй CoциaлиcTичeckoй Pecпyблиkи, пpиHяTaя 21 aпpeля 1978 roдa BHeoчepeдHoй ceccиeй BepxoBHoro CoBeTa AзepбaйджaHckoй CCP (PDF), Бaky, изд-Bo BepxoBHoro CoBeTa AзepбaйджaHckoй CCP, 1978, p. 19. URL consultòu o 26 lùggio 2021.
- ↑ (EN) The national emblems of Azerbaijan SSR - Coats of arms, in sce azerbaijans.com. URL consultòu o 27 lùggio 2021 (archiviòu da l'url òriginâle o 1º seténbre 2017).
- ↑ 12,0 12,1 (RU) Stöia de fòrse armæ azêre, in sce armiya.az. URL consultòu o 29 lùggio 2021 (archiviòu da l'url òriginâle o 23 zenâ 2021).
- ↑ (EN) Agriculture in the Black Sea Region, in sce bs-agro.com. URL consultòu o 29 lùggio 2021 (archiviòu da l'url òriginâle o 27 seténbre 2013).
Bibliografîa[modìfica | modìfica wikitèsto]
- (AZ, RU) M. C XaлaфoB, Azărbai̐jan SSR Elmlăr Akademii̐asy. Fălsăfă bălmăsi, Fălsăfă vă Ḣu̇gug Institutu (Azărbai̐jan SSR Elmlăr Akademii̐asy), Azerbaĭdzhanskiĭ gosudarstvennyĭ universitet. I︠U︡ridicheskiĭ fakulʹtet, ИcTopия rocyдapcTBa и пpaBa AзepбaйджaHckoй CCP (History of the state and law of the Azerbaijan SSR), Izd-vo Akademii nauk Azerbaĭdzhanskoĭ SSR, 1964.
- (AZ, RU) Azerbaĭdzhanskoĭ SSR, Grazhdanskiĭ prot͡sessualʹnyĭ kodeks Azerbaĭdzhanskoĭ SSR (Civil Code of the Azerbaijan SSR), Verkhovnyĭ Sovet Azerbaĭdzhanskoĭ SSR, 1964.
- (RU) Г. A MaдaToB, AзepбaйджaH B Beлиkoй OTeчecTBeHHoй BoйHe CoBeTckoro Coюзa (Azerbaijan in the Great Patriotic War of the Soviet Union), Baku, ЭлM, 1975.
- (EN) Azerbaijan Soviet Socialist Republic, Agentstvo pechati "Novosti", 1972.
- (IT) Gabriele Natalizia e Daniel Pommier Vincelli, Azerbaigian: una lunga storia, Passigli, 2012, ISBN 88-36-81341-0.
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Repùbrica Socialìsta Soviética Azêra


text:
Doménego Çimmarœuza
Doménego Çimmarœuza (it. Domenico Cimarosa), muxiçista (Aversa 1749 - Veneçia 1801).
Vìtta[modìfica | modìfica wikitèsto]
De povia famiggia, orfano de poæ a sett'anni, o fu acugeito (1761) into conservatoio napolitan da Madonna de Loretto comme "figgiœu". Chie o studiò con G. Manna, A. Sacchini, F. Fenaroli e da pœu foscia ascì co-o Niccolò Piccinni. O l'exordì con l'opera "E stravagançe do Conte" (1772), a-a quæ seguì atre trezze oppere comiche (rapr. a Nappoli e a Romma) tra-e quæ "L'Italiaña in Londra" (1779) ch'a ghe procuò nommina de grand'operista. A so primma opera seria a fu o "Caio Mario" (rapr. a Romma 1780), che però, comme i atre do gennere, a l'arestò un'ecceçion.
Into 1781 o Çimmarœuza o se rivella zonto a piña maturitæ con "Zaniña e Benardon", œuvia composta e aplaodia a Veneçia, ch'a se pœu consciderâ un cao-lao, pe-a feliçe rapresentaçion di varri personaggi e de varrie scituaçioin psicologiche ondezzante tra a satira e o sentimento ciu squixio. Assæ meno interessante o Çimmarœuza o l'è into genere serio, do quæ o l'è esempio un "Oreste" (1783), inçerto fra o tradiçionalismo metastaxan e e idee di novatoî do tempo. Into 1787 o l'è ciammao a-a corte de Turin (dove o dà un "Valodimiro", ben aplaodio) e subito doppo a quella de Peoburgo, ch'o razonze, doppo un viægio pe Romma, Firençe, Parma, Vienna, Varsavia, assæ frutoso pe-o Çimmarœusa, onoao e cormao de doin in ogniduña de quelle çittæ e corte.
A Peoburgo o l'arestò ciu de trei anni componendo con ottimo exito despæge cantæ, messe, e i oppere serie "Cleopatra" (1789) e "A Vergine do Sô" (1789-90). Into ritorno da-a Ruscia (1792) o l'assostò a Vienna, dove-o so "Matrimonio segretto", apoxitamente composto, o desciò un entuxiasmo sença precedenti (l'imperatô o-o vosse intregamente replicao inta mæxima seiaña). L'è questa l'œuvia ciu squixia e caratteristega do Çimmarœuza, degna, pe arguçia, veitæ psicologica, teniéça, de stâ vexin a-e analoghe partitue do Mozart.
Continnoa a produçion do Çimmarœuza a Napoli, dov'o rientra into 1793, meistro da reâ cappella; a megio œuvia: "E furbaje femminiñe" (1794). Durante o periodo repubbrican o Çimmarœuza o scrisse un inno pe quello rezimme (1799); a-o ritorno in sce-o trono o re o no perdonò tâ gesto, ofendendose ancon de ciu a prœuvo a l'oferta, fætaghe da-o Çimmarœusa, de 'na cantâ d'omaggio. O Çimmarœuza, passao quarche giorno in prexon, o dovette da pœu abandonâ Napoli e razonze Veneçia, dove poco doppo o s'amortò.
A produçion do Çimmarœusa a comprende, otr'a-e 54 œuvie tiatræ, 2 messe, un ótóio, 4 cantæ, 7 scinfonie, un conçerto pe ciu strumenti, di duetti e de sonate pe çimbalo.
Arcuñe opere[modìfica | modìfica wikitèsto]
- Il ritorno di don Calandrino, 1778
- Donne rivali, 1780
- L'amor costante, 1782
- Chi dell'altrui si veste presto di spoglia, 1783
- I due supposti conti, 1784
- La donna sempre al suo peggior s'appiglia, 1785
- Il fanatico burlato, 1787
- La Cleopatra, 1789
- Il Matrimonio segreto, 1792
- Artemisia, 1801
Atri progetti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Domenico Cimarosa
Conligaménti esterni[modìfica | modìfica wikitèsto]
Atri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Domenico Cimarosa


text:
Lengoa frizonn-a
A léngoa frizónn-a, ò frizón, (Frysk - Fräisk - Frasch - Fresk - Freesk - Friisk), a l'é 'na léngoa do grùppo lengoìstico germànico ocidentâle, parlâ inta Germania do Nòrd e mascimaménte in çèrti tòcchi di Paixi Basci.
Descriçión e stöiaModìfica
Âtri progèttiModìfica
- Wikipedia a g'ha n'ediçión in frizón setentrionâle (frr.wikipedia.org)
- Wikipedia a g'ha n'ediçión in frizón òcidentâle (fy.wikipedia.org)
- Wikipedia a g'ha n'ediçión in frizón do Saterland (stq.wikipedia.org)
- Wikimedia Commons a contêgne di inmàgine ò di âtri files in sce Lengoa frizonn-a


text:
Longhéssa
A longhéssa a l'è a quantitæ ch'a mezûa a distànsa tra doî pónti, l'è dónca 'n valô inte 'na sôla dimensción.
De sòlito a pòula longhéssa se riferisce, pe 'n ògètto in ciù d'unn-a dimensción, a-a direçión inta quæ quésto o l'è ciù estéizo. E l'âtre mezûe liniâri saián de consegoénsa ciamæ larghéssa e altéssa, dónde a larghéssa l'è a dimensción ciù cùrta e l'altéssa (ò profonditæ) l'è a dimensción ch’a s’azónze inte figûe inte træ dimenscioîn.
Unitæ de mezûa da longhéssaModìfica
Scistêma internaçionâleModìfica
E unitæ de mezûa da longhéssa[1], into scistêma internaçionâle de unitæ de mezûa (SI), sun bazæ in sciô mêtro, pægio pe definiçión a-a "longhéssa da distànsa atraversâ da lûxe inte 1⁄299792458 segóndo"[2].
Âtre unitæ inportànti sun riportæ in questa tabélla chi:
Âtri pàiziModìfica
Inti çèrtidùn pàizi, còmme Stâti Unîi d’América, Libeîa e Myanmar, óltre che parçialménte into Régno Unîo e Cànada, se adêuvia o scistêma inperiâle. E prinçipæ unitæ de mezûa into quésto scistêma sun[3]:
- o pòlice 1 in = 2,54 cm
- o pê 1 ft = 0,3048 m
- a iàrda 1 yd = 0,9144 m
- o mìggio 1 mi = 1.609,344 m
Âtra inportànte unitæ de mezûa l'è o mìggio marìn, pægio a 1.852 m, e in concluxón se aregorda o pàsso româno, unitæ prinçipâ insémme a-o miggio inti teritöi controlæ da l'inpêro româno.
FìxicaModìfica
Se aregordan di valoî inportànti into cànpo fìxico:
NòtteModìfica
- ↑ (IT) Unitæ de mezûa da longhéssa in sciô scîto youmath.it
- ↑ (EN) Definiçión de mêtro in sciô scîto do Bureau International des Poids et Mesures (BIPM)
- ↑ (EN) Weights and Measures Division, NIST, General Tables of Units of Measurement, in sce ts.nist.gov, National Institute of Standards and Technology. URL consultòu o 3 màrso 2021 (archiviòu da l'url òriginâle o 10 dexénbre 2011).
Vôxe corelæModìfica
Âtri progèttiModìfica
- Wikimedia Commons a contêgne di inmàgine ò di âtri files in sce longhéssa


text:
Marco Polo
Marco Polo (Venessia, 15 settembre 1254 – Venessia, 29 zenâ 1324) o l'è stæto 'n esploratô e mercante venessiàn che, insemme a-o poæ Nichiozo e o barba Mattê, o l'è stæto tra i primmi ocidentâli a rivâ in Cinn-a (ciammâ da lë Chatai) percorindo a coscì dïta "Via da Sæa".
VìttaModìfica
E crònache do sêu viaggio son stæte dettæ da lë a Rusteghello da Pisa, o sêu compagno de prexón a Zena, e arrecûgeite inte 'n libbro intitolòu "Deuisament dou monde", conosciûo comme "il Milione" ("o Million", oppûre "o Mion").
Atri progettiModìfica
- Wikimedia Commons a contêgne di inmàgine ò di âtri files in sce Marco Polo
Colegaménti esterniModìfica
- (EN)
I viaggi de Marco Polo I viaggi de Marco Polo (in ingléise)
- Il Milione Il Milione
- Audiobook Il Milione Audiobook "Il Milione"


text:
Èrli/SV
Erli l'è in cumüne de 242 abitanti in ta provinsa de Sann-a, in te l'entrutera d'Arbenga, in ta regiun Liguria.
Geografîa[modìfica | modìfica wikitèsto]
Erli se tröva inta Provinsa de Sann-a, in te l'ata val Neva e in te l'entrutèra d'Arbenga. U cunfinn-a cun Castervegiö, Succaellu, Garesce, Naxin e Castergianco.
U g'ha ben ben de frasiui e lucalitài minùi, se pònan dunca vegghe:Costa, Pözzu, Basci, Praettu, Berriöi, Gàzzu, Sêri, Caffai.
Stòia[modìfica | modìfica wikitèsto]
E prime tràsse attestàe d'in insediamèntu in ta zona sun ricunducibili a i Rumai comme testimonia a "Necropoli d'Erli" ca se tröva in ta localitæ de Cascina d'Aggiu[5] (ancheu in tu cumun de Castrevégio).
De recente sun stàe truvàe de tracce de insediamenti ancua ciù veggi, du Paleolitico.[6] Doppu a fin de l'Impêo Roman a zona a l'è steta invasa da inna pupulasiun barbara, i Eruli, chi l'han dètu u nòmme au paìse.[5]
Dai difèrènti stüddi in sce i prìmmi tupònimi lucàli pé ezèmpiu i cugnómmi ciü difuzi in tu burgu (Neigri, Càffai, Càffa, Fàlcu, Berriö, e àtri), i rizultàn quaxi cunpletamènte uriginàri de l'àta etài de mezzu, quande u l'è stàu sùtta au cuntròllu du Cuntado de Arbenga.
Inséiu da-a metài du X secolo inta marca Arduinica, u l'è passàu ai marcheixi Clavesana fra u XII e u XIV seculu.[7]
Pé vìa matrimuniale u pàssa a partì da u 1326 primma, e pòi ufisiàlmènte in tu 1335 ai marcheixi du Carretto, cun l'aquisisiùn du feudu cunprèndènte a valà du Neva fra Erli e Castrevégio. Da u 1397 u pàssa a fà parte du Marchesàu de Sucâelo, sènpre sutta a-a mèxima pruprietài.
Abitanti[modìfica | modìfica wikitèsto]
Cunfin[modìfica | modìfica wikitèsto]
A cunfina cun Castregiancu, Castrevëgio, Garesce (Pruvinsa de Cuneo), Naxin, Sucarê
Evulusiùn demugràfica[modìfica | modìfica wikitèsto]
Abitanti censìi[8]
Minorànse furèste[modìfica | modìfica wikitèsto]
Segundu u ISTAT, a-u 31 dexembre 2014, a Erli ghe sun 31 rexidenti furèsti.
Posti de interesse[modìfica | modìfica wikitèsto]
Architetûe religiùse[modìfica | modìfica wikitèsto]
- Gexa paruchiale de Santa Catainn-a;
- Gexa de San Martin a Pöggiu;
- Pilun de San Zanne au Besurascu;
- Capella da Madonna da Guardia au Praettu, edificà perchè inna donna in tu 1948 (cuscì se cunta in gîu) l'axeva truvau lì vixin inn-a medagétta da Madonna, cuscì a gènte du postu se è impegnà pe custruila;
- Gexa de San Benardu ai Basci.
Scìti archeulogici[modìfica | modìfica wikitèsto]
Inpurtante u scìtu archeulogicu de Arma Veirana (intu dialettu lucale a paòlla Arma a và a indicà in sperùn de ròccia, cun irelativi anfràtti inta ròccia) c'u se tröva vixin a a lucalità erleise de Besurascu, inta vìa du sà, ai cunfin cun Cirixöa de Garesce, chi i sun stài truvài rèsti de òmmi de Neanderthal.[9]
Ecunumîa[modìfica | modìfica wikitèsto]
L'economîa du paise se basa in sce a cultivasiun agricula (uìve) e furestale. In ti ürtimi anni l'è cresciu ascì u turismu.
Cultüa[modìfica | modìfica wikitèsto]
Dialettu Erleise[modìfica | modìfica wikitèsto]
A Erli u se pàrla in dialettu ligure de stànpu arbenganeise, c'u u fà parte du grüppu Ligure çentru-ucidéntàle.
Zöghi[modìfica | modìfica wikitèsto]
Tipicu de quéstu paìze u l'è u zögu du cürlettu, passatènpu custituìu da in spâgu agrupòu in gîu ai gàrbi d'in puméllu, faxèndulu già; tìandu e strinzèndu cun e bràssa u fì, questu u divènta ciü élastigu. Scòppu du zögu u l'è fà vibrà u fì, sénsa s-ciancàlu.
Cuxina[modìfica | modìfica wikitèsto]
E prinsipàli specialitài engastrunomiche e sùn legàe a a cuxina giànca, cumme a pulènta cun u sügu de pòrri, assèmme a a trìppa[10], pé i düsi se pònan truvà i baxi d'Èrli, scimili a quelli arbenganeixi.
Feste e fëe[modìfica | modìfica wikitèsto]
- Festa de Santa Catainn-a (in utubre)
- Fea da Santiscima trinitæ (l'ürtima duménega de mazzu ò a primma de zügnu)
- Sagra du cuniggiu e da pulènta gianca
- Sagra da trippa
- Rinfrescu sutta e castagne (29 de lüggiu, in ta frasiun de Praettu)
- Festa de San Martin (Au Pözzu)
Aministraçiun[modìfica | modìfica wikitèsto]
Vie de Comunicaçiun[modìfica | modìfica wikitèsto]
U paìze u l'è culegàu cun Garesce e Arbenga pé a Stràdda Stàtale 582 da Còlla de San Bernardu.
Notte[modìfica | modìfica wikitèsto]
- ↑ Provincia di Savona, tra il verde e il blu. Insieme facile, in sce insiemefacile.provincia.savona.it. URL consultòu l'11 agosto 2015.
- ↑ Dato Istat - Popolasiùn residente au 31 mazzu 2020.
- ↑ Clascificaçion sismica (XLS), in sce protezionecivile.gov.it.
- ↑ Legge 26 agosto 1993, n. 412, alegòu A, Tabélla di graddi/giórno di Comùn pe Region e Provinsa (PDF), in sce efficienzaenergetica.acs.enea.it, 1 màrso 2011, p. 151. URL consultòu o 25 arvî 2012.
- ↑ 5,0 5,1 U cumun d'Erli, in ta paggina dedicà in sciu scitu da Provinsa de Sann-a.
- ↑ Arma Veirana, in scitu archeulogicu de impurtansa internassiunale a Erli in Arma Veirana.it.
- ↑ (IT) Fonte dal Sistema Informativo Unificato per le Soprintendenze Artistiche, in sce siusa.archivi.beniculturali.it. URL consultòu o 30 arvî 2021.
- ↑ Statìstiche I.Stat - ISTAT; URL consultàu u 28-12-2012.
- ↑ Arma Veirana, Pigmenti di Cultura, in sce academia.edu. URL consultòu o 10 màzzo 2021.
- ↑ (IT) Erli, a pulènta giànca che a nu a l'è pulènta, in sce ivg.it. URL consultòu o 30 arvî 2021.
Àtri prugètti[modìfica | modìfica wikitèsto]


text:
Legiunella
A Legiunella pneumophila a l'è un batteriu ch'u deve u sö numme a l'epidemia de purmunite ch'a s'è verificö in te l'aestae d'u 1976 a Philadelphia tra i ciü de 4000 veteraen d'u Vietnam ch'i parteçipävan a inn-a riûniùn de l'American Legion (ciamae pe' l'appuntu Legionnaires): 221 vegnîvan marótti e 34 muìvan a causa de 'stu battériu scinn'a a alùa scunusciüu, denuminò pe' l'occaxùn Legiunella e isulò in te l'impiantu de l'äia cundiçiunä de l'albergu dunde i partecipanti l'aean.
Descrisiùn[modìfica | modìfica wikitèsto]
U principäle ambiente de vitta e svilüppu d'u micrurganismu u l'è quellu de l'aegua, cumme läghi, rièn, sciümmi, terme. Da lì u passa in t'i ambienti artificiäli e u po' aniäse in t'e cundüte de l'aegua de çitae, in t'i impianti de l'äia cundiçiunä, in t'e piscinn-e, e.a.
'Sti ambienti pôan putensialmente fä da amplificatui e spanzitui d'u batteriu. U Preferisce habitat de aegua cäda, tra 25 e i 42°C, e survavive scinn-a-a 5-6°C. U l'è ampiamente diffüsu in natüa e in t'i ambienti dunde u vive l'ommu.
U batteriu u pö pruvucö inn-a gräve furma de purmunite: a legiunellosi; i cäxi de legiunellosi in Itallia sun ciü o menu 650 l'annu (10 pe' miliun de abitanti), tendenti a cresce. In Ligüria se sun segnalae 37 cäxi in trei anni.
I cäxi letäli in Itallia sun ciü o menu chinze pe' annu ciü de 2/3 in t'a fascia de gente cun ciü de 60 anni [funte: Istitütu Süperiure de Sanitae]. U semestre ciü periculusu u l'è oviamente quellu da zügnu a nuvembre.
A Legiunella a se fèra cun e mucûse respiàndu aerosol o äia cuntaminä. A nu l'è mäi staeta dimusträ a trasmisciun da inn-a persunn-a a n'ätra o cu-u beive aegua cuntaminä da u batteriu.
Diferenti tipi[modìfica | modìfica wikitèsto]
A legiunellusi a pö êse de trei differenti tipi:
- furma subclinica: sensa cumpärsa de sintumi clinici, a se pö scrûvî sulu cun in test a pósta.
- frêve de Pontiac: furma ch'a nu interessa i purmùi e a pä inflüença.
- malattia d'i legiunäi: a l'è a furma ciü brütta de infesiùn, ch'a fa muì mediamente in te quaexi u 10% di cäxi. A se presenta cumme inn-a purmunite agüa ch'u mette mä cunusce da ätre furme respiratóie agüe. A l'a inn-a incagübasiùn de 2-10 giurni cun distürbi in pärte paigi a l'inflüença.
Ätri prugètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Legionella pneumophila
- Wikispecies a contêgne informaçioìn in sce Legionella pneumophila


text:
Induiximo
L'Induìximo o l'è a ciù antiga de prinçipâli religioìn do mondo e, con ciù de 900 milioìn de fedeli, a l'è anchêu a tersa ciù difûza, dòpo o Crestianeximo e l'Islam.
Descriçion e stöia[modìfica | modìfica wikitèsto]
Ciuttòsto che 'na religion a l'è consciderâ unna serie de corenti devoçionâli e/o metafixiche e/o filosòfico-speculative eterogènee, co-un nùcleo de valoì e credense, ma con diverse mainee d'interpretâ quella tradiçion segondo a corente. Saiéiva a dî che l'induìximo (सनातन धर्म) ò ciù corettamente Sanātana Dharma ("Eterna lezze morâle") o l'è ciù un mòddo de vive e de pensâ che 'na religion organizzâ.
Atri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Induiximo


text:
Ricardo Cœu de Lion
Ricardo I re d'Inghiltæra, dito "Cœu de Lion" (fr. Coeur de Lion; ingl. the Lion Heart, Oxford 1157 - Chaluz, Poitou, 1199).
Figgio e sucessô (1189) de l'Enrico II. Co-o re de França Feipo Aogusto o partì pe-a terça croxâ, conquistando San Zane d'Acri (1191) e sconfizendo o Saladin, ma o no l'ariescì a conquistâ Gerusalemme. Informao do tentativo d'usurpaçion do fræ Zane (dito "Sença tæra") o concluse 'na tregua co-o Saladin e, rentrao in patria doppo varie peipeçie, o l'ariescì axeivemente a stroncâ a rebellion (1194). Vottose subito doppo contra o Feipo, ch'o l'aveiva ocupao quarcun di so possedimenti françeixi, o Ricardo o s'aliò co l'Otton IV e, sconfito o nemigo (1198), o rentrò in possesso de tutte e so tære.
Vitta e attivitæModìfica
Figgio terçogennito d'Enrico II e d'Elenóa d'Aquitania; ducca d'Aquitania (1170), o domò i baroin rebelli; dexignao sucessô a-o trono a-a morte do fræ Enrico (1183), o se refiò tuttavia de cede l'Aquitania a Zane, so fræ minô e, pe instigaçion do Feipo II Aogusto re de França, e con questo aliao, o se rebellò a-o poæ (1188), sconfizendolo (1189).
A morte de l'Enrico II, avegnua o mæximo anno, a portò poco doppo in sce-o trono o mæximo Ricardo, ch'o se preparò aloa pe-a croxâ, vendendo de tære da coroña, driti, ófiççi, vescovati e esaorendo o tezóo acumulao da-o poæ.
O razonse (1190) a Vézelay o re de França Feipo Aogusto e o partì poco doppo da Marseggia con ottomia ommi.
Zonto a Mesciña, o costrense o conte de Lecce, Tancreddi, usurpatô do trono de Seçilia a-a morte do Ghigermo II, a liberâ a viddoa de questo, Zana, (ch'a l'ea a sœu do Ricardo), e a pagâghe una forte somma (ma solo un terço de 40 mia onçe d'óo domandæ o fu consegnao).
Doppo una spediçion punitiva a Cipro contra l'imperatô Isacco Comneno, ch'o s'ea refiao de restituî i ben estorti a-i pellegrin de passaggio, o Ricardo o sbarcò a San Zane d'Acri (zugno 1191). Abandonao da-o Feipo Aogusto e da-o ducca d'Aostria Liopordo, sostegnitô do Corado de Monferâ contro o Guiddo de Luxignan, candidao de Ricardo a-o trono de Gerusalemme, o Ricardo o conquistò pægio San Zane (12 luggio), o preize Ascaloña e o sconfisse o Saladin a Arsuf (7 settembre); da pœu o l'ocupò Giaffa, ma, no avendo forçe assæ pi ascidiâ Gerusalemme e tegnîla, o l'indugiò molti meixi. Intanto da l'Inghiltæra gh'arivò a notiçia do tentativo d'usurpaçion do fræ Zane, instigao da-o Feipo II ch'o s'ea impadronio di teritoi do Ricardo in tæra françeize.
Quindi, concruzo 'na tregua de trei anni co-o Saladin, inte l'ottobre do 1192 o lasciò a Palestiña, o sbarcò in sce-e ciazze venete pe sottrâse a-i manezzi do Feipo ch'o l'aspetava a Marseggia, e o tentò travestio (l'imperatô Enrico o gh'ea averso pi avei o Ricardo riconosciua a sovranitæ do Tancreddi) de atraversâ l'Impeo; ma o fu riconosciúo e arestao.
Nonostante i intrighi do Zane e do Feipo, o l'ariescì però a pagâ o riscatto e, sbarcao in Inghiltæra, o poe' domâ axeivemente a nascente rebellion. O ducca Zane o se sottomisse, e o Ricardo, lasciao l'Inghiltæra a-e cûe de l'arçivesco de Canterbury, H. Walter, o se recò (1194) in Normandia pi afrontâ o Feipo: a paxe do 1196 a l'asseguò però a-o Ricardo solo che 'na parte de tære perdue. Alloa, aliaose co l'Otton IV e di nobili da França settentrionâ, o provocò una nœuva guæra (1198) e a Gisors (28 settembre) o l'inferse una grave sconfita a-o Feipo. A tregua do zenâ 1199 a ghe restituiva, a ecceçion de Gisors, tutte e so tære.
O moì de ferìe ascidiando o castello de Chaluz pe impadronîse de 'n tezóo colà scoverto.
Atri progettiModìfica
- Wikimedia Commons a contêgne di inmàgine ò di âtri files in sce Ricardo Cœu de Lion


text:
David Livingstone
David Livingstone (Blantyre, 19 março 1813 – Lago Bangweulu, 1º mazzo 1873) o l'é stæto un miscionaio, esploratô e mego britannego de l'era vittoriaña. O nasce' into villaggio de Blantyre, inta region scoççeize do Lanarkshire do sud.
Ritræto do David Livingstone
Dæti personâli
Mòrte: Lago Bangweulu (Zambia), 1º mazzo 1873
Paize: Inghiltæra
Âtre informaçioìn
Vìtta[modìfica | modìfica wikitèsto]
L'attivitæ miscionaia[modìfica | modìfica wikitèsto]
O seguì a facoltæ de meixiña e teologia a Glasgow e into 1838 o l'intrò inta Societæ Miscionaia de Londra co-o dexideio de trasfeise in Ciña, ma o no poe' realizzâ questo so sœunno a caosa da guæra de l'oppio ch'a l'imperversava inte quello paise.
Into 1844 o se sposò con Mary Moffat, figgia de un âtro miscionaio, Robert Moffat. A moggê a l'arestò con lê in Africa pe di anni, pe tornâ doppo in Inghiltæra co-i so figgi.
A scoverta de cascate Vittoia[modìfica | modìfica wikitèsto]
Into periodo 1852-1856, o l'esplorò l'entrotæra african, scrovindo e Cascate Vittoia, a-e quæ o desse o nomme de l'alloa Vittoia d'Inghiltæra. O Livingstone o fu un di primmi Œüropei a fâ un viægio transcontinentâ attraverso l'Africa. O scopo do so viægio o l'ea de arvî de nœuve vie commerciæ, e de accumulâ informaçioin utile in sce-o continente african. In particolâ, Livingstone o l'ea un sostegnitô de miscioin e do commercio inte l'Africa centrâ.
O tornò in Inghiltæra pe ótegnî un supporto a queste so idee, e pe pubblicâ un libbro in sce-i so viægi. Fu in questo periodo ch'o se dimisse da-a societæ miscionaia a-a quæ o l'appartegniva.
A spediçion in sce-o sciumme Zambexi[modìfica | modìfica wikitèsto]
Livingstone o ritornò in Africa a cappo de una spediçion co-o scopo de esplorâ o sciumme Zambexi. Mentre o l'esplorava o Zambexi, e miscioin da lê vosciue in Africa centrâ e orientâ finin in moddo desastroso, con quæxi tutti i miscionai morti de malaia ò de âtre maotie. O sciumme Zambexi o se rivelò êse completamente no navegabile a caosa de una serie de cateratte e rapide che Livingstone o n'ariescì a esplorâ inti so viægi precedenti.
A ecceçion de un inzegne de nomme George Rae, i âtri occidentæ ò moin ò renonçion. So moggê Mary a moì o 29 arvî 1863 de desenteria, ma Livingstone o continuò e so esploraçioin, e infin o tornò in Inghiltæra into 1864. A spediçion a fu consciderâ un fallimento da molti giornæ britanneghi do tempo, e o Livingstone o l'ebbe de grosse difficortæ a arecœugge di fondi pe esplorâ urteiômente l'Africa.
A sorgente do Nilo[modìfica | modìfica wikitèsto]
Into março 1866, Livingstone o tornò in Africa, a Zanzibar, da dove o començo a çercâ a sorgente do Nilo. Richard Francis Burton, John Hanning Speke, e Samuel Baker aveivan in precedença, e corettamente, identificao segge o lago Alberto che o Lago Vittoia comme sorgente, ma a question a l'ea ancon dibattua. Livingstone, into çercâ a sorgente do Nilo in veitæ o se portò troppo a ovest, scin a razonze o sciumme Lualaba che âtro o no l'é che a parte iniçiâ do Sciumme Congo, ma che Livingstone erroniamente o conscideró êse o Nilo.
Maotia e mòrte[modìfica | modìfica wikitèsto]
O s'amaotì e pe trei anni o perse completamente o contatto co-o mondo esterno. Solo un di so 44 dispacci o l'arrivò scin a Zanzibar. Henry Morton Stanley, o giornalista inviao a-a so riçerca into 1869, o-o trovò inta çittæ de Ujiji, in sce-e sponde do lago Tanganica o 10 novembre 1871.
Questo episodio o l'é arestao famoso pe e paole co-e quæ se dixe che Stanley o l'agge a primma votta salutao o Livingstone:Dr. Livingstone, I presume[1]. Ean i unichi doi Œüropei in Africa into 'n raggio de çentanæa de chilometri e se saluton comme se se veddessan a un riçevimento. Un episodio riportao pœuscia ciu votte comme esempio de quanto a formâ ma seria morâ vittoiaña a foise compenetrâ e ascimilâ into popolo ingleize[2].
O Stanley o s'unì a-o Livingstone, e pe un anno continuon insemme a esplorâ o nord do Tanganica, da pœu Stanley o partì. A despeto de solleçitaçioin d'o Stanley, o Livingstone o l'ea determinao a no lasciâ l'Africa scin a quande a so miscion a no foise stæta completâ, ma into 1873 o moì in Zambia de malaia e pe una emorragia interna dovua a una occluxon intestinâ. O so corpo, portao pe oltre mille miggia da-i so leali ascistenti Chuma e Suxi, o ritornò in Inghiltæra pe êse asoterao inte l'Abbazia de Westminster; o so cœu o fu invece seporto into lœugo dov'o l'ea morto, in to Lago Bangweulu, a Chitomba.
Nòtte[modìfica | modìfica wikitèsto]
- ↑ coscì o riporta Stanley into libbro How I found Livingstone. Diffusa, sciben che no coretta, a verscion Dr. Livingstone, I suppose ch'a pâ êse a ritraduçion de l'italian suppongo in ingleize
- ↑ In realtæ Stanley o conta: "Saiæ corso da lê, ma ea intimoio da-a presença de una tâ folla - l'aviæ abbraççao, ma no saveiva comm'o m'aviæ reçevúo; coscì fei ço che codardia morâ e faso orgœuggio suggeivan êse a cosa megiô - camminei decisamente verso de lê, me levei o cappello, e dissi: Dr. Livingstone, I presume?."
Atri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce David Livingstone
- Wikispecies a contêgne informaçioìn in sce David Livingstone